Argitasunik ez beltzaldian - Azpeitia - uztarria.eus\nArgitasunik ez beltzaldian\nIhintza Elustondo 2022-05-19 10:15\n(Argazkia: Kris Fernandez)\nAraba, Bizkai eta Gipuzkoan bi egunez behin bere burua hiltzen du norbaitek. Suidizioa errealitate bat da, nahiz eta isiltasuna izan den horren aurrean gizartean hedatu den oihartzuna. Isiltasun hori apurtu eta gaia normalizatzeko, suizidioari lotutako jardunaldiak antolatu ditu udalak. Gaur izango da lehen hitzordua. 2022ko maiatzeko Uztarria aldizkarian argitaratutako erreportajea da honako hau.\nBeltzaldian argitasunik ez ikustea. Ohetik jaikitzeko gogorik ez izatea. Eguna argitu orduko gau beltzaren zain egotea. Hurrengo egunaren faltarik ez sumatzea. Ezeren pozik ez izatea, ezertarako pozik ez izatea, ezerk ez poztea. Ilusioa galtzea. Bizi behar baina nahi ez izatea. Iñaki Segurolak Urola Kostako Hitza egunkarirako idatzitako artikulu batean azaldu zuen bezala, "bizitzea ezinkizun" bilakatzea. Bidean pitzadura bat agertzea. Krak egitea. Norbere burua hiltzea.\nErrealitate hori irudikatze hutsak korapilo bilakatu ohi ditu baten eta bestearen eztarriak, listua ez gora eta ez behera katigatu eta ahotsak mutu uzteraino. Askotan, beldurra eragiten duena estaltzea izaten da gizakiaren joera, eta bide beretik, suizidio kasuen aurrean, isiltasuna izan da gizartearen erantzuna; lau haizetara zabaldu den oihartzuna. Dena den, adituek argi diote suizidioaz hitz egin egin behar dela, horrela lortuko delako zauriak arintzea, informazioa zabaltzea, gaia normalizatzea. Bide horretatik, suizidioari lotutako jardunaldiak antolatu ditu Azpeitiko Udalak: hainbat hitzaldi izango dira maiatzean eta ekainean herrian.\nXabier Lertxundi Gipuzkoako Osasun Mentaleko Sareko Kudeaketa Klinikoko Unitateko buruak parte hartuko du saio horietako batean, eta suizidioaren errealitatearen atzean zer dagoen ezagutzeko zenbait gako azaldu ditu. Gardenak, gordinak, dira zenbakiak. 2020koak dira Eustatek kaleratutako azken datuak, eta horien arabera, Araba, Bizkai eta Gipuzkoan, guztira, 184 pertsonak egin zuten beren buruaz beste urte hartan; hau da, bi egunez behin pertsona batek, gutxi gorabehera. Dena den, datu horiek ez dute errealitate osoa jasotzen, adituek behin baino gehiagotan aipatu izan dutenez. Hala baieztatu du Lertxundik ere: "Oso konplikatua da kasu guztiak erregistratzea. Suizidatzeko aukeratzen den bideak zaildu egin dezake zenbaketa. Kasu batzuk erregistra daitezke trafiko istripu gisa, bihotz-biriken gelditze moduan... Horregatik, esku artean ditugun datuak esanguratsuak diren arren, gehiago dira kasu errealak". Gaur-gaurkoz, kausa ez naturalen artean, suizidioa da heriotza gehien eragiten dituen faktorea. Egun, trafiko istripuetan baino jende gehiago hiltzen da bere buruaz beste eginda.\nBi egunez behin, suizidio bat\n2020ko datu horiek xehatzen hasiz gero, nabarmena da emakumeen eta gizonen arteko aldea; beren burua hil zuten 184 pertsona horietatik 139 gizonak ziren, eta 45 emakumeak. Azken urteotako datuei erreparatuta, joera bera errepikatzen da; beren burua hil dutenen artean, urtero-urtero dira gehienak gizonak, alde nabarmenarekin. Lertxundik azaldu duenez, dena den, emakume gehiago saiatzen dira beren bizitzari amaiera jartzen, nahiz eta gutxiagok lortzen duten helburua. "Erabiltzen den metodoak zerikusia dauka horretan. Emakumeek joera handiagoa dute medikazioa hartzeko. Gizonek, berriz, gehiago erabiltzen dituzte su armak eta antzekoak. Aukeratutako bidea inpultsiboagoa izaten da gizonetan, kasu askotan".\nAdinari dagokionez, 40 eta 49 urte artean zituzten 2020an beren burua hil zuten gehienek; 42 lagunek, hain zuzen ere. Eta 50 eta 59 urte artean zituzten beste 36 lagunek; hori zen bigarren adin tarte errepikatuena. Lertxundiren arabera, adin ertainekoak, helduak, izan ohi dira beren burua hil ohi duten pertsonen gehiengoa. "Isolamendu soziala handiagoa da adin horretan, bakardadea ere bai, gaixotasun kronikoak ager daitezke... Eragile horiek askotan baldintzatzen dute jendea bere burua hiltzera".\nAsko aipatu izan da, izurriak eraginda, 2019tik 2020ra suizidio kasuek gora egin zutela, eta Eustaten datuek hori baieztatzen badute ere, urteetan atzera eginez gero, urtez urte antzekoak dira kopuruak. Lertxundik azaldu du pandemiaren ondorioz ez zela asko igo suizidio kopurua, baina bai saiakerak, batez ere, nerabeen artean. "Suizidio saiakerak asko ugaritu dira nerabeen artean; nabarmena izan da. Zorionez, saiakera guztiak ez dira errealitate bilakatzen, eta horregatik ez da nabaritu igoera esanguratsurik suizidio datuetan".\nAzken urteetako datuak esku artean, gauza bat argi dago: lehen baziren suizidio kasuak, eta gaur egun ere badira. Etorkizunean errealitate hori erabat saihestea ezinezkoa izango den arren, prebentzio lana ezinbestekoa dela uste dute profesionalek nahiz erakundeek, eta horretarako egitasmoak martxan jartzen ari dira azken urteetan. "Suizidio tasak murriztea da helburua, eta horretarako lanean ari gara buru osasuneko profesionalok. Sekula ezingo ditugu kasu guztiak saihestu, baina uste dut zerbait egin daitekeela; hori pentsatu nahi dut, behintzat".\nBaldintzatzaile bakar bat ez\nHerritar guztiek dakite zer den suizidioa, baina errealitate hori profesionalek nola definitzen duten azaldu du Lertxundik. Haren arabera, suizidioa, bere horretan, "ez da gaixotasun bat, jokabide bat baizik". Hark dioenez, "teoria asko" sortu dira pertsona bat bere burua hiltzera zerk bultzatzen duen azaldu nahian, baina oro har, ekintza hori "sufrimendu psikologikoarekin" lotu ohi da, "esperantza faltarekin". Dena den, adituek diote suizidioa ez dela lotu behar arrazoi batekin. Honako azalpen hau eman zion psikologo batek gertuko bat galdu zuen herritar bati: "Tantaz tanta betetzen joaten dira, ihesbiderik ez duen presio eltze baten moduan, gehiago ezin duten arte, eta azkenean, lehertu egiten da eltzea".\nHala eta guztiz ere, buruko gaitzak izan ohi dira suizidio kasuen eragile nagusiak, Lertxundik baieztatu duenez: depresioa, nagusiki. Baina buruko gaitzak ez dira eragile bakarrak: "Substantzien mendekotasunak, isolamendu sozialak, zenbait euskarrik huts egin izanak, zaurgarritasunak eta beste hainbat faktorek ere izan dezakete eragina". Dena den, bada sarri errepikatzen den faktore bat: "Faktore nagusia izan ohi da aurrez ere bere buruaz beste egiten saiatu izana; hori da kasu batetik bestera gehien errepikatzen dena. Aurretik saiatu denak aukera gehiago ditu berriro ere saiatzeko".\nDepresioa eta suizidioa izena jarri dio Lertxundik Azpeitian emango duen hitzaldiari, eta izenburu hori zergatik aukeratu duen azaldu du: "Depresioa gaixotasuna da, eta suizidioa gaixotasun horri oso lotuta dagoen jokabidea. Baina, derrigorrez, ez da depresioan egon behar suizidatzeko. Beti errepikatu ohi den faktorea da sufrimendu mentala, esperantza falta. Horrek ez du zertan beti depresioari lotuta egon behar, baina askotan batera joaten dira".\nKasu bakoitzaren atzean errealitate ezberdinak egon ohi dira: batzuek aurretik datorren depresio baten ostean hil ohi dute beren burua, baina badira erabaki hori aurrez inolako zantzurik agertu gabe hartzen dutenak ere. "Suzidioa, azkenean, jokabide bat da, eta jokabide horren atzean azalpen ezberdinak daude". Emaitza, ordea, bera izan ohi da beti: "Sufrimenduari irtenbidea emateko jokabidea da suizidioa".\nTristura ez da depresioa\nLertxundiri garrantzitsua iruditzen zaio tristuraren eta depresioaren arteko diferentzia zein den azaltzea, askotan bi kontzeptu horiek "nahastu" egiten direlako. "Depresioa patologia bat da, gaixotasun bat, eta sintoma asko eragiten ditu; depresioa izatea ez da triste egotea bakarrik. Tristura sakona izan ohi da, denbora batez irauten duena, eta eragin handia izaten du beste gauza askotan: ez dago energiarik, kognitiboki ere gauzak aldatu egiten dira, loa aldatu egiten da, gosea ere bai... Gauza asko gertatzen dira. Triste zaudenean, estrategia asko egon ohi dira horri buelta emateko, baina depresioa duzunean, laguntza profesionala behar duzu. Uste dut hori argi izan behar dela". Depresioak bizitzako esparru askotan duela eragina nabarmendu du Lertxundik, eta gaitz horren ondoriorik larriena suizidioa dela; gaitz hori duen pertsonak bere burua hiltzen amaitzea, alegia. "Horregatik daude bi kontzeptuak hain lotuta".\nHalako sintomak dituen pertsona bat ondoan izatean, ordea, zer egin? Nola lagundu? Hori izaten da askotan gertukoen barne borroka. Lertxundik argi utzi du depresioari aurre egiteko tresnak badaudela, eta horregatik, Azpeitiko jardunaldietan parte hartzera animatu nahi ditu herritarrak. "Uste dut ezinbestekoa dela informazioa. Buruko gaitzei buruz hitz egiten dugunean, estigmak agertzen dira, eta estigmen oinarrian beti dago ezagutza falta. Buruko gaitzei, horiek duten eraginari eta horien aurrean egin daitekeenari buruzko zenbat eta informazio gehiago izan, are hobeto izango da". Haren arabera, izurriak "gauza on gutxi" ekarri ditu, baina horietako bat izan da buru osasunaren gaia mahai gainean jartzea. "Osasun plan gehienetan azken lerroan egon ohi da buru osasunaren gaia, eta agerian gelditu da aldaketen beharra. Helburua hauxe da: informazioa zabaltzea, aurrerapausoak emateko". Arazoari ihes eginez gero, ez baita argituko beltzaldia.\nSuizidioarekin harremana izan duten bi pertsonak beren esperientzia azaldu dute. Bere burua hiltzen saiatu zen pertsona baten testigantza da aurrenekoa, eta senide bat galdu zuen herritar batena bigarrena.\n"Askotan kritikatu egiten da norbaitek bere burua hil izana, baina ulertu egin behar da pertsona hori nola dagoen"\n"40 urte inguruko gizon azpeitiarra naiz. Duela hamar urte, neure buruaz beste egiten saiatu nintzen. Ordutik, asko aldatu da nire egoera. Gaur egun, zoriontsu bizi naiz, nire familiarekin eta umeekin.\nAzpeitian egingo dituzten jardunaldiak bezalakoak sustatzea garrantzitsua iruditzen zait, baina uste dut benetan laguntza behar duen jendea ez dela horrelako saioetara joaten, ez delako ausartzen. Uste dut lagungarria dela suizidioaz hitz egitea, baina kontuz hitz egin behar dela. Niri iraganeko pasarte hori azaltzea tokatu izan zaidanean, gertatu izan zait ingurukoek erotzat hartzea. Jendeari ez zaio gustatzen horretaz hitz egitea, estigma hori badago gizartean. Horregatik, ez dut kontatzen garai hartan bizi izan nuena. Nire gurasoek-eta badute horren berri, baina nire bikotekideari nahiz seme-alabei ez diet ezer kontatu. Hitz egin behar da suizidioaz, baina halako egoera batetik pasatu denari uste dut ez zaiola gustatzen bere esperientzia kontatzea. Bere garaian hain gaizki pasatu nuenez, orain ez diot gaiari buelta gehiago eman nahi.\nGarai ilunak bizi izan nituen, eta horiek oroitzean, barrena mugitzen zait. Aurretik ez nuen sekula depresiorik izan; bizitzako gertaera batek eraman ninduen depresioan sartzera. Garai oso gogorra izan zen; ezin nuen lorik egin, angustia izugarria nuen barruan, eta egoera hartan nengoenean, iruditzen zitzaidan ez zegoela inolako irtenbiderik. Bere kasa funtzionatzen zuen nire buruak, zurrunbilo batean sartu zen, eta dena oso beltza ikusten nuen. Bakea behar nuen, eta iruditzen zitzaidan bake hori emango zidan gauza bakarra neure burua hiltzea izango zela. Askotan kritikatu egiten da norbaitek bere burua hil izana, baina ulertu egin behar da pertsona hori nola dagoen: zurrunbilo batean sartuta dago, eta ez du irteerarik ikusten; ezin du [negarrez hasi da].\nPertsona bat depresio batean dagoenean, zaila da zer gertatzen zaion ulertzea. Ingurukoek lagundu egin nahi dizute eta laguntzen dizute, baina haiek ez dute zure moduan bizi zuk barnean daukazun hori. Etxekoei zerbait kontatzen nien, baina ezin zuten ulertu nola nengoen, eta ezin zuten denbora guztian nik zer egiten nuen adi egon. Lagunekin ere, antzeko zerbait gertatzen da, bakoitzak bere bizimodua egiten baitu. Eta zuk une oro hor egongo den zerbait behar duzu. Egoera horretan zaudenean, asko hitz egiteko beharra izaten duzu, baina ez duzu nahi izaten ingurukoei gehiegi kontatzea, haiek ez kezkatzeko. Horregatik, uste dut, egoera horretan egon daitezkeenentzako laguntzarik onena 24 orduko telefono zerbitzu bat litzatekeela, beharra duzunean deitzeko eta pertsona anonimo bati nola zauden azaltzeko, zurrunbilo horretan zaudenean norbaitekin hitz egiteko eta barnean duzuna askatzeko. Bere buruaz beste egiteko arriskua dutenentzat hori litzateke laguntzarik onena.\nNeure burua hiltzen saiatu eta ez nuela lortu konturatzean, bizitzak beste aukera bat eman zidala sentitu nuen; berriro hasi behar nuela sentitu nuen. Familia ere egoeraren larritasunaz kontziente egin zen, eta batez ere, etxekoek lagundu zidaten aurrera egiten: gurasoek eta anai-arrebek. Horrez gain, tratamendua ere egin nuen. Baina, batez ere, inguruak eta nik egin nuen ahaleginak lagundu zidatela esango nuke.\nGaur egun, pasatutakoa erabat gainditu dudala esango nuke. Bizitzeko gogoa berreskuratu dut; aspaldi berreskuratu nuen, eta gustura bizi naiz. Baina gertatutakoa hor dago nire buruan, izkin batean. Esperientzia gogor bat bizi izan duzunean, hor gelditzen da, beste edozein esperientzia traumatikorekin gertatzen den bezala. Istripu larri bat izan duenari ere antzeko zerbait gertatuko zaiola pentsatzen dut.\nNik bizi izan nuen egoera beretik pasatzen ari denari laguntza eskatzea aholkatuko nioke. Egoera horretatik irtetea posible da. Depresioan murgilduta zaudenean, ondokoek esaten dizute hortik ateratzea posible dela, baina haiek joaten direnean, berriro ere zurrunbilo horretan sartzen zara. Horregatik behar duzu beti adi egongo den norbait inguruan, eta tratamendua, terapiak... guztia da lagungarria".\n"Senide batek bere burua hiltzen duenean, berriro ikasi behar duzu bizitzen, hasieratik"\n"Ez da suizidioaz hitz egiten, baina gertatu egiten da, eta gaiari gizartean duen estigma kendu behar zaio. Nik hitz egin izan dut gaiaz lagunekin eta, baina bestela, kalean inork ez dizu horretaz galdetzen. Isiltasuna apurtzea eta gaia normaltasunez lantzea behar da. Horretarako, lagungarriak dira udalak antolatutakoak bezalako jardunaldiak.\nGure etxera bat-batean iritsi zen suizidioaren errealitatea. Duela urte batzuk, bere burua hil zuen nire senide batek. Erabat ezustean harrapatu gintuen gertaerak. Ez zeukan inolako sintomarik, ez zirudien ezer gertatzen zitzaionik. Mundua gelditu egin zen guretzat, erabat.\nHasieran shock egoeran nengoen; dena txarra ikusten nuen. Hain nengoen gaizki, zera pentsatzen bainuen: 'Nik ez dut horrela egon nahi bizitza guztian'.\nShock egoera hori pasatzean, burua bueltaka hasten da: 'Nolatan ez nintzen konturatu? Zergatik egingo zuen? Zergatik ez zidan ezer esan? Zergatik ez nion lagundu?'. Hori dena ezabatu egin behar da, ikasi egin behar da galdera horiek alde batera uzten. Oso arriskutsua izan daiteke gurpil horretan sartzea; burutazio horiek jan egiten zaituzte barrutik. Galdera horiei bueltaka ibili beharrean, zera planteatu behar duzu: 'Eta orain zer egin behar dut?'.\nEtxeko guztiontzako sekulako kolpea izan zen, eta laguntza eskatzea erabaki genuen. Beharrezkoa iruditu zitzaigun laguntza eskatzea. Psikologo batekin landu genuen gaia. Lana norberak egin behar duen arren, hark bideratu gintuen; aurrera egiteko gakoak eman zizkigun. Zera azaldu zigun, adibidez: 'Pentsa zauri bat daukazula eta zauri hori garbitu egin behar dela. Izan ere, zauria garbitu gabe ixten baldin bada, zornatu egin daiteke, eta hori okerrago izango da'.\nTerapia oso gogorra da; negar pila bat egiten genuen saioetan. Pentsatzera ere ausartzen ez ginen gauzak esanarazten zizkigun psikologoak. Hala ere, joanda baino hobeto, lasaiago, ateratzen ginen saioetatik. Pila bat lagundu zigun psikologoak, eta edonori gomendatuko nioke laguntza profesionala eskatzea. Zaila da, baina horrek askatu egiten zaitu. Egia esan, uste dut psikologoaren laguntzari esker gaudela orain gauden bezala. Uste dut ondo kudeatu dugula egoera.\nHaurrekin gaia lantzea ere ez da erraza izan. Seme-alaba txikiak nituen senidea suizidatu zenean, eta haiei ere azaldu egin behar izan nien gertatutakoa. Hasieran, haien aurrean ezkutatu egiten nuen negarra, baina psikologoak esan zidan egiteko negar lasai: 'Negar egiteko beharra badaukazu, egin, naturaltasun guztiarekin, baina gero altxa, beraien aurrean'.\nHalako zerbait gertatzean, berriko ikasi behar duzu bizitzen, hasieratik. Nik urteak behar izan ditut horretarako. Hiru urtez dena utzi nuen, dena. Hiru urte behar izan nituen indarra berreskuratzen hasteko; orduan hasi nintzen berriro lanean. Izan ere, hasierako urteetan, edozein momentutan negarrez hasten nintzen, eta pentsatzen nuen: 'Nola joango naiz ni lanera, edozein oroitzapen etorri eta negar batean hasten banaiz?'. Pixkanaka, edozein dolu prozesutan bezala, denborak baretu egiten du mina. Gertatutakoa ez da ahazten, inoiz ez da ahazten, baina baretzen joaten dira sentipenak. Nolabait esateko, ohitu egiten zara tristura puntu batekin bizitzera. Hala ere, horrek ez du esan nahi momentu onik ez daukazunik. Momentu onak itzuli egiten dira. Nire kasuan behintzat, galdutako senidea irribarrez oroitzeko gai naizen eguna iritsi da. Orain, nabaritzen dut hobeto nagoela.\nNahiz eta urte pila bat pasatu, oraindik ere izaten ditut beheraldiak, eta izaten dut negargura. Baina beno, negar pixka bat egiten dut, eta aurrera. Hori normaltasun baten barruan onartzen dut orain.\nDolu prozesu 'normal' baten eta suizidio baten ostekoaren artean diferentzia bat dago: erantzunik ez duten galdera horiek duten pisua. Heriotza guztien ostean, azkenean, bera izaten da emaitza: maite duzun pertsona hori falta da, eta hutsune izugarria sumatzen duzu. Baina suizidio baten ostean, ondokoari sekulako kulpa sentimendua gelditzen zaio, eta hori da gainontzeko heriotzetatik bereizten duena; sekula erantzunik edukiko ez duten 'zergatik?' horiek duten zama.\nNik orain lasai hitz egin dezaket gaiaz, garbiketa lana eginda daukadalako. Egia esan, hasieran kalera atera eta egoerari aurre egitea baino errazagoa da ohean sartu eta ezkutatzea. Baina, gerora, lagungarria da ariketa hori egin izana, bere garaian indarrak ez zeuden lekutik atera eta laguntza eskatu izana. Gomendio hori emango nioke nire antzeko egoeran egon daitekeen jendeari.\nEtxeko guztientzat izugarri gogorra izan da gertatutakoa, eta elkar asko babestu gara. Uste dut horrek lagundu digula honetatik irteten eta aurrera egiten".\nIhintza Elustondo mai 19 Iritzia\nIhintza Elustondok 2022ko maiatzeko Uztarria aldizkarian idatzitako iritzi artikulua da honako hau.


Goya Floristas | Hemengo Shopping\nEzkontza antolatzea sekula ez da hain erraza izan\nGoya Floristas loradendan ez dakite ezetz esaten, lore-dekorazioaren esparru osoan dira adituak, eta ezteietan espezializatuta daude. Emaztegaientzako lore-sorta ederrak diseinatu eta eliza eta jatetxea apaintzeaz gain, ezteiak antolatzeko zerbitzu osoa (wedding planner) eskaintzen dute, zeregin estresagarri hori hirugarrenen esku utzi nahi duten bikoteentzat. Trajea eta jatetxea aukeratzetik hasi eta gonbidapenen diseinuraino. Erabaki dena zuk, baina utzi lana beste batzuei.\nAL-OR 09:30-14:00 / 16:30-20:00\nT: 945 330 036\nWellingtongo Dukea, 28\nNazio Batuen hiribidea, 20\nSalburua bulebarra, 27-29\nLoreen eta landareen paradisua Loradendak Floristería Angelines


Sozialismoaren historia labur bat – IPES\nSaskia ikusi “Iraq: Contexto sociopolitico en Oriente Medio” zure saskira gehitu da.\nGorka Etxebarria Dueñas historialari gazteak osatu du idazlana 2013an Ipesen Julio Araluze beka irabazita. Historia luze bat kapitulu laburretan kontatzen digu, narratiba freskoaz, ikuspegi zurrunetatik ihesi eta euskaraz, esparru honetan ohikoa ez denez. Era berean, Iñaki Rifaterra Santamaría marrazkilari gazteak, irudietara ekarri du Etxebarriaren idazlana, xilografia teknika erabiliz, hain zuzen ere sozialismoaren idealaren zabalpenean berrikuntza ekarri zuen teknikarekin. Guztiarekin, lengoaia anitzeko liburua osatu dugu, apalaregietan hautsa hartzeko baino nondik gatozen eta norantz goazen hausnartzeko tresna izan nahi duen liburua.\nLiburuaren balio pedagogikoaz oharturik, Bizkaiko Batxilergo zentru guztietara bidaliko dugu datozen egunotan Bizkaiko Foru Aldundiak lagunduta. Ekimenak erantzun positiboa izanez gero, gainontzeko herrialdeetara ere hedatu dezakegu ekimen hau.\nAbya Yala (Amerindia) por descubrir


Escrito el 20 de Marzo de 2019 en vasco con un tamaño de 11,67 KB\nTestuaren kokapena: Testu hau historikoa eta juridikoa da eta ez dago osorik. Egilea Juan Alvarez de Mendizabal da, baina dekretua Espainiako gobernuak plazaratzen du eta erreginordeak berresten du. Mendizabalek Parmako maria Kristinarengana zuzentzen du testua, baina, testu publikoa denez, gobernuko dekretu bat, espainiar guztiengana dago zuzenduta. Edukiari dagokionez, testu hau politiko-ekonomikoa da. Madrilgo Gazetan argitaratu zen , garai hartako erresumako aldizkari ofizialean. Garai hartan, Espainiako monarkiak legalki Errege Estatutuaren bitartez antolatzen zen. Testuan hainbat azalpen ematen dira desamortizazioa justifikatzeko edo arrazoitzeko eta Maria Kristinak onar dezan. Dekretu honen bitartez, Elizaren lurrak\nEstatuaren jabetzara pasatutakoa, salgainjarri zituzten.\nAnalisia: Lehen aipatzen den bezala, atal honetan desamortizazioaren justifikazioak azaltzen dira.\n-Zor nazionala gutxitxeko edo desagertzeko baliagarria da.\n-Hildako aberastasuna berpiztuko da: zergen agerpena lurralde guztietan, hau da, zergak ordaintzen ez zituzten lurraldeak zergak ordaintzen hasiko dira\nHerriko zirkulaziorako? Eta industriarako positiboa izango da; garapen industrialarako eta merkataritzarako konkretuki\n- Estatu liberalarekiko lotura berri eta sendoak lortzeko baliagarria da\n-Erosleek, liberalismoaren balioekin bat eginez, isabel II.\naren alde joko dute. Erreginaren tronua indartzeko ere ondo etorriko da.\n- Oso positiboa izango da Espainiaren garapen ekonomikorako.\n- Jabe familia oparo bat sortuko da goi mailako ideiekin?\n- Goi mailako instituzioen erabateko garaipena lortuko da?, Estatua indartzeko balioko du\nBeraz, Mendizabalentzat desamortizazioa garrantsitzua da estatua modernizatzeko, ekonomia berpizteko eta Isabel II.Aren tronua indartzeko. Maria Kristinak dekretua onartu zuen eta Elizaren ondasunak salgai jarri ziren.\nTestu ingurua: Garai hartan Estatua ekonomikoki ez zegoen egoera egoki batean, Erresumako funtzionamendu minimoa ziurtatzeko. Aurreko urteetan, konkretuki Karlos IV.Aren garaian, gobernuak zor publikoa atera zuen, diru hori bueltatzeko interesarekin. Urteak pasatzen joan ziren eta estatuak ez zuen lortu diru hori bueltatzeko modua, hau da, sor zuen dirua ez zuen bueltatu. Independentzia gerrarekin, zor hori gehitu zen beste zorrera. Fernando VII.Aren erregealdian herritarrek ez zuten zergarik ordaintzen. Fernando Vii.A hiltzean, gerra karlista piztu zen eta armada liberalak dirua behar zuen gerrarekin jarraitzeko edo gerra ez galtzeko. Gainera, sor publikoa zuen estatuak eta egoera nahiko larria zen haientzat. Eta 1836. Urtean Mendizabalek, Ogasun Ministroak,konponbide handi bat jarri zuen martxan arazoa desager zedin; desamortizazioa\nDesamortizazioarekin, elizaren ondasunak, eraikinak, lurrak, eta ondare artistikoa estatuaren jabetzara pasatu ziren, eta estatuak salgai jarri zituen. Eliza oso estamentu aberatsa zen eta ondasun asko zituen menpe. Horregatik oso interesgarria zen estatuarentzat desamortizazioa. Gainera, liberalek uste zuten elizak bere lurrak ez zituela aprobetxatzen. Haien ustez, partikularrei emanez gero, etekin handiagoa aterako zietela.\nDesamortizazio honen aurretik beste desamortizazio batzuk egon ziren, adibidez, konbentzio gerraren ondorioz, gerraren gastuak ordaintzeko. Cadizko gorteek, herri lurren salmenta batzuk egin zituzten ere bai\nTestu hau lege bat izan zenez, testu publikoa da, baina bereziki dirua dutenen pertsonei dago zuzenduta. Erosleak, kasu gehienetan, burgesak, nobleak eta nekazari batzuk izan ziren. Burgesek lurren jabetza lortu nahi zuten , berriz, nobleak latifundioak borobildu nahi zituzten, penintsula hegoaldean latifundio handiak sortu zirelako.\nLurra saltzeko sistema subasta izan zen. Vales Reales tituluak ere onartzen ziren desmortizatutako lurrak erosteko. Ekintza honekin estatuak diru pila bat lortu zuen eta horrela desamortizatu ziren lur guztiak; lurraldeak pribatu bihurtu ondoren, zergak jartzen ziren. Ondorioz, jabetza mota berri bat sortu zen; jabetza burgesa. Jabeak lurren gaineko eskubide osoa zeukan. Lur berriengatik zergak ordainduko ziren aurrerantzean. Eliza oso estamentu aberatsa zen, lur asko zituen bere menpe eta beraz esku pribatuetara pasatutako lurrak asko ziren.\nErosleek ahalegin handiak egin zituzten lur horiei etekin ekonomikoa ateratzeko eta honen ondorioz produktibitatea gehitzeko. Jabe berriak Isabel II.Arekin identifikatu eta liberalismoaren defendatzaie sutsuak bihurtu ziren. Estatuaren diruarekin, zor publikoa asko gutxitu, eta garaipena lortu zuen gerra karlistan.\nDesamortizazioarekin, nekazarien egoera asko hondatu zen, nekazari aberatsenak izan ezik. Ezin zuten ia ezer erosi eta gainera, jabetza berrietan ez zeukaten inolako eskubiderik ezer aukeratzeko. Desamortizatutako lurren erosleak oligarkia osatuko dute, liberalismoaren eta Isabel II.Aren aldekoa, eta ondorengo urteetako estatu politikoan asko nabarituko da.\nElizak protesta egin zuen, baina kendutako lurren ordez apaizen soldatak eta mota guztietako diru laguntzak jaso zituen estatuarengandik. Elizaren alde zeudenak, Isabelen aldekoak izango dira, liberalismo moderatuen aldekoak.\nEsan dezakegu erosleen asmoa lurra baino lortzea ez zen eta elizaren onsasun ugari galdu ziren, hala nola; ondare arkitektonikoa erretaulak, pinturak, bibliotekak etab...\nMendizabalen desamortizazio dekretua Mendizabalen desamortizazio testu ingurua Desamortizazioa Mendizabal desamortizazioa iruzkina Testu iruzkina mendizabalen desamortizazioa Mendizabalen desamortizazio dekretua testu iruzkina Mendizabalen desamortizazioa


Inoiz emakume batek surfeatutako olatu handienaren marka berria — Gaztezulo\nInoiz emakume batek surfeatutako olatu handienaren marka berria\nInoiz emakume batek surfeatutako olatu handienaren marka berria Maya Gabeira surflari brasildarrak bere errekor propioa gainditu du, 22,4 metroko olatuarekin. https://www.gaztezulo.eus/albisteak/inoiz-emakume-batek-surfeatutako-olatu-handienaren-marka-berria https://www.gaztezulo.eus/albisteak/inoiz-emakume-batek-surfeatutako-olatu-handienaren-marka-berria/@@download/image/15384048909224.jpg\nMaya Gabeira surflari brasildarrak bere errekor propioa gainditu du, 22,4 metroko olatuarekin.\nRed Bull Wave Awards olatu ikusgarrienen surf lehiaketa errekor berri batekin amaitu da; Maya Gabeira surflari brasildarrak marka berria lortu du, inoiz emakume batek surfeatu duen olatu handiena harrapatuz; 22,4 metroko olatutzarra, hain zuzen.\nGabeirak bere errekor propioa hautsi du, hain zuzen, duela bi urte 20,72 metroko olatua surfeatu zuen, Portugalgo Nazare herrian, eta orain arte horixe izan da inoiz emakume batek harrapatu duen olatu handiena. Olatu hau ere, Nazaren harrapatu du, eta Guinnes World Records liburuan sartu da.\n33 urteko surflariak otsailean hartu zuen 22 metroko olatua, eta 7 hilabeteren ondoren baieztatu dute garaipena; emakumeen errekorra gainditzeaz gain, aurten emakume zein gizon batek surfeatutako olaturik handiena izan da; hala, lehen aldia da emakume batek urteko olaturik handiena surfeatu duena.


genre_facet:"EIMAk onetsitako materialak" author_facet:"Elhuyar Hizkuntza Zerbitzuak" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Sistema automatizatuak (Modulua)" topic_facet:"Mantentze-lan elektromekanikoa (Heziketa Zikloa). Erdi maila"\nGeneroa / Forma: EIMAk onetsitako materialak Egilea: Elhuyar Hizkuntza Zerbitzuak Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Sistema automatizatuak (Modulua) Proposatutako gaia: Mantentze-lan elektromekanikoa (Heziketa Zikloa). Erdi maila\n4 Fabrikazio Mekanikoa (Lanbide Arloa) 4 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila 4 Instalazioa eta mantenimendua (Lanbide Arloa) 4 Lanbide Heziketa Mantentze-lan elektromekanikoa (Heziketa Zikloa). Erdi maila Gehiago ... 4 Mekanizazioa (Heziketa Zikloa). Erdi maila Sistema automatizatuak (Modulua) 3 Elektrizitatea eta automatismo elektrikoak (Modulua) 3 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Automatismo Elektrikoak, Pneumatikoak eta Hidraulikoak (Modulua) 1 Automatizazioa eta robotika industriala (Heziketa Zikloa). Goi maila 1 DBH - Teknologiak 1 Elektrizitatea eta Elektronika (Lanbide Arloa) 1 Fabrikazio Mekanikoko Produkzioaren Programazioa (Modulua) 1 Fabrikazio-teknikak (Modulua) 1 Instalazio domotikoen eta automatikoen konfigurazioa (Modulua) 1 Mantentze-lanen eta kalitatearen prozesuak eta kudeaketa (Modulua) 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Sistema elektroteknikoak eta automatizatuak (Heziketa zikloa). Goi maila 1 Sistema sekuentzial programagarriak (Modulua) Guztiak ikusi ... gutxiago ...


Hemen zaude > biografiak > fran lasuen\nfran lasuen > biografia\n70eko eta 80ko hamarkadetan euskal folkaren talde esanguratsuenetako bitan jardun ondoren (Izukaitz eta Oskorri), musika tradizionala "laborategi gisa" lantzeko ahaleginari ekin dio Fran Lasuenek (Eibar, Gipuzkoa, 1959). Harentzat, arriskua hartu beharra dago musika lantzeko. Bakarkako ibilbide horretan hiru disko kaleratu ditu, eta Kuba, Portugal eta Afrikako doinuak eta tresnak fusionatu ditu euskal musika tradizionalarekin. Antzerkian, telebistan eta artean ere esperientzia du artista multidiziplinar honek.\nIzukaitz taldearen sortzaileetako bat izan zen Fran Lasuen, 70eko hamarkadaren erdialdean. Ibilbide laburra izan zuen Izukaitzek, baina handia izan zen euskal folkaren berriztapenean utzitako arrastoa. Taldearekin ari zen bitartean, irakasle lanetan hasi zen, Eibarko ikastolan eta institutuan. Bi disko argitaratu ondoren Izukaitzenak egin zuen, eta 1981. urtean Oskorri taldean sartu zen Lasuen, Izukaitzen taldekide izandako Bixente Martinezekin batera. Oskorrin 1993. urtera arte aritu zen Lasuen, eta parte hartu zuen Bizkaiko taldearen diskorik arrakastatsuenetako batzuetan, abeslari, biolin jotzaile eta konpositore gisa.\nKontraesanak bizi du Lasuen, musika sortzerakoan. Iraganetik, musika tradizionaletik abiatzen da, arriskua lagun, beste eremu batzuetara eramateko. "Musika tradizionala guztiz maitagarria zait, baina betiere laborategi gisa jorratzeko. Errespetu handia diot, nondik gatozen eta zer garen adierazten duelako, baina betiere aurrera begiratzeko tresna izan behar du" (1). Eskuadra Zarra izan zen Fran Lasuenek Oskorritik atera eta gero martxan jarritako lehen proiektua. Bertan hasi zen musika tradizionalaren ikuspegi garaikidea garatzen. Fran Lasuen & Eskuadra Zarra (Aztarna, 1996) grabatzeko hainbat musikari bildu zituen: Luis Camino (perkusioak), Pello Irizar (pianoa), Alex Zabala (kontrabaxua), Ana Martin Somokurzio (Azala), Costa Branco (gitarra portugesa)... Kubako eta Portugalgo musikaren eraginak ageri dira Lasuenen konposizioetan, eta hurrengo diskoetan ere nabarmenduko dira.\nBakarkako ibilbideaz gain, hainbat talde eta bakarlarirekin kolaboratu du Fran Lasuenek azken 30 urteotan (Kepa Junkera, Itoiz, Amaia Uranga...), Txatanuga Futz Band taldea sortu zuen eta Kubako Soneros del Changüi taldearen diskoa ekoitzi zuen. Musikan izan ezik, ikus-entzunezkoen arloan eta antzerkian ere esperientzia luzea du Lasuenek. Hainbat telebista saiotako ekoizle, gidoilari eta zuzendari izan da, Markeliñe taldearen Underground antzezlaneko musika sortu zuen, eta aktore eta musikari lana egin zuen Tanttakaren Ekaitz-txorien eskua-n. Horrez gain, instalazioa landu du (Hydrozone), eta Euskal Herriko Unibertsitatearen aginduz poesia, antzerkia, musika, teknologia eta zientzia batzen dituzten bi sorkuntza taularatu ditu: Gauzakiak eta gizakiak-Nanocosmos eta Energeia.\nfran lasuen > hemeroteka\n> «Me atraen las músicas del mundo por su expresividad y creatividad». El Diario Vasco. (Elkarrizketak) (2014-03-01)\n>>Fran Lasuen & Eskuadra Zarra\nAztarna, 1996 (CD)\nLa Fabrica de Colores, 2001 (CD)\nKaronte, 2005 (CD)


«Gezurrak ahotan dabil Udal gobernua», dio Eh Bilduk | El Diario Vasco\nBeasain«Gezurrak ahotan dabil Udal gobernua», dio Eh Bilduk\nBeasaingo EH Bilduk prentsa ohar baten bidez dio Udal Gobernua «gezurrak ahotan» dabilela «Beasainen geroari buruzko bere ikuspegia, bai ala bai, garatuko dela defendatzeko». Horretarako, gainera, baliabide publikoak «erabili ditu».\nEH Bilduk gogoratzen duenez, «udal webguneak Espainiako Sustapen Ministerioak, trenbidearen saihesbidea egingarri ote den aztertzeko, informazio-lanak kontratatzeko deialdia egin duela jakinarazi zigun». Orain, «saldu nahi digu balizko lan horien ondorioz libre geratuko den lurzorurako aurreikusita daudela merkataritza guneak, aisialdirako eta kirolerako espazioak, etxebizitzak eta abar. Eta hori, beraien buruan, bakarrik dago aurreikusita».\n«Herritarren parte-hartze prozesu bat dauka oraintxe martxan Udalak, Beasainen geroa ebazteko. Errespetu falta galanta prozesu horretan parte-hartzen ari diren herritarrekiko», diote Bildukoek. «Beste behin ere, bai ala bai, gobernuak nahi duena egingo dela, alegia». «Atzo webguneko testu hori sotilki, inori ezer esan gabe aldatu dute, honakoa dio orain 'baldin eta hau gauzatuko balitz, gune horretan eremu berdeak, merkataritzarako guneak, aisialdirako eta kirolerako espazioak, etxebizitzak eta abar aurre ikusiko lirateke'». Udal gobernuak «ikasi behar du egia bere desioetatik bereizten, herritarrei errespetua agertzen, eta lehia elektoralean guztionak diren baliabideak ez erabiltzen».\nTras golear al Amurrio, el Beasain recibe el domingo al Bermeo en Loinaz 100 años de la Caja de Socorros y de la jornada de 9 horas


“Trikimailua? Pazientzia asko eta lotsa gutxi”\nAnna Miró Escoda\n(Falset, Tarragona, Katalunia, 1987)\nMiró Escoda Bilboko Indautxu AEK euskaltegiko ikaslea da. Hutsetik hasi zen euskara ikasten, duela hiru urte, eta dagoeneko B2 mailan dago. Batzuetan, mintzapraktika ere egiten du, Gorliz Ospitaleko bere pazienteekin.\nEuskara, lehenengoz, orain dela 15 bat urte ezagutu nuen, Katalunian; unibertsitatean medikuntza ikasten nenbilen urte haietan. Euskal Herriko ikasle batzuekin egin nuen topo, eta haien artean euskaraz hitz egiten zuten. Jakin-min handia sortu zidan, oso hizkuntza desberdina iruditu zitzaidalako. Lagun horietako batzuei esker, Euskal Herrira etorri ginen oporretan, eta ez behin, baizik eta ahal izan genuen guztietan. Lekuaz, kulturaz eta folkloreaz maitemindu nintzen, eta pentsatu nuen: “Egun batean, hemen biziko naiz, eta euskara ikasiko dut”. Bada, horrela izan da.\n2017an, nire espezialitatea (Barne Medikuntza) amaitu, eta berehala etorri nintzen hona; Gorliz Ospitalean hasi nintzen lanean. Hasiera-hasieratik, argi izan nuen euskara ikasi nahi nuela. Izan ere, katalanez hitz egiten dut etxean, eta euskararen antzera, hizkuntza gutxitua denez, errespetua erakusteko eta nire eskualdean eta gizartean integratzeko modu bat iruditzen zitzaidan. Beraz, lanean hasi eta berehala, eta horretan esperientzia zuten lankide batzuen aholkuak entzun ondoren, euskaltegian izena ematea erabaki nuen, ikasprozesuarekin hasteko.\nLehen eskola eguna maitasun bereziz gogoratzen dut: gu guztion beldur aurpegiak, irakasleak, trebetasunez, euskara bakarrik erabiltzen zuelako (a zer pazientzia, guk ulertzea lortzen baitzuen). Lehen urtea, uste nuenaren kontra, ez zen zaila izan, eta ikasturtea bukatutakoan inork uste baino askoz gauza gehiago ulertzen genituen. Urteak igaro ahala, normala denez, gero eta zailagoa da, eta denbora eskaini behar zaio etxean. Askotan, zaila da denbora aurkitzea euskaltegira joateko, baina nahiko ondo moldatzen ari naiz.\nUste dut, pertsona gehienentzat bezala, hitz egitea dela. Zenbat eta gehiago jakin, orduan eta gehiago konturatzen zara akatsez, baina lotsa gutxi izateak lagundu egiten dit.\nHizkuntza ulertzea, bai ikasgelan bai kanpoan: albisteetan, irratian, ospitaleko karteletan…\nNahi baino askoz gutxiago. Gehienetan lanean, lankide edo paziente euskaldunekin. Gehiago saiatu beharko nuke erabiltzen, kalean, dendetan, nire aisialdian…\nUne barregarriak ere emango zizkizun…\nBai, batez ere euskara batua hitz egiten ez duen ospitaleko pazienteren batekin. Zerbait galdetu eta erantzuna ulertzen ez dudanean, irri egiten dute. Halere, kanpokoa naizela ikusten dutenean, eta beren hizkuntzan komunikatzen saiatzen naizela, komunikazioa egon dadin ahalegintzen dira, eta oso atsegin eta adeitsu jokatzen dute.\nBi hitz ditut gustuko. Lehendabizikoa, arrakada, katalanez gauza bera esan nahi duelako; bigarrena, kuxkuxero, duen soinuagatik.\nPazientzia asko eta lotsa gutxi. Denbora eskaintzea, baina, batez ere, maitatzea, ez hartzea betebeharra balitz bezala.


Joseba Egibar: "Autogobernu Ponentziak dokumentu bakarraren gainean lan egin behar du estatutuen erreforma lege gisa tramitatu aurretik" - Gipuzko Buru Batzarra\nAutogobernuari buruzko lantaldeak lehen bilera egin du gaur, adituen batzordeak Estatutuaren eguneratzeari buruzko hiru testuak Eusko Legebiltzarrean utzi ostean. Joseba Egibar bozeramaile jeltzaleak adierazi du ponentziak izango duen lehen lana izango dela legelarien proposamena aztertzea eta dokumentu bakarra artikulatzen saiatzea. "Testu baten inguruan lan egin behar dela uste dut. Ezin da hirurekin batera lan egin. Beste gauza bat da dokumentu horretako artikulu jakin batzuetan proposamen alternatiboak izatea. Desadostasunak badaude, txirikordatzen saiatu beharko dugu, edo, hala badagokio, adosten, eta adostasun horretatik kanpo geratu den taldeak, testu artikulatuari zuzenketa bat aurkeztu ahal izango dio lege-proposamen gisa tramitatzen denean. Orain beste fase batean gaude. Adituek ekarpen bat egin dute, eta orain ponentziak baloratu egin behar du ". Horretarako, lan horietan parte hartu duten 5 juristen agerraldia eskatzea adostu dute taldeek, urtarrilean zehar garatu ahal izateko ideiarekin. "Garrantzitsua da jakitea lan horien garapena nolakoa izan den, eta zergatik dokumentu bakarra aurkeztu beharrean hiru aurkeztu diren. Lehenik, gure artean entzun eta hitz egin behar dugu, eta, jarraian, zein testuri buruz hasi behar dugun lanean zehaztu ".\nBozeramaile jeltzaleak berretsi du ainguraketa legal eta juridiko sendoa dugula erreforma horri ekiteko. "Foru lurraldeen eta Euskal Herriaren eskubide historikoen eguneraketaren interpretazio juridiko-politikoak Estatuarekiko harreman berri bat artikulatzeko aukera ematen du"


Eskubideak pausoz pauso XIII: Etxebizitza eskubidea\nEtxebizitza duin baterako eskubidea nazioarteko hainbat hitzarmenetan jasota dago, besteak beste, NBek 1966an onartutako Ekonomia, Gizarte eta Kultura Eskubideen arloko Nazioarteko Itunean.\nGurera etorrita, zehazki, etxebizitza eskubidea Espainiako 1978ko Konstituzioaren 47. artikuluan jasota dator, eta Konstituzioaren ondoren eskubide horrekin lotutako hainbat Lege onartu dira, azkenak Higiezin Kredituko Kontratuak arautzen dituen 2019/5 Legea eta Euskal Autonomia Erkidegoari dagokionez, 2015eko Euskadiko etxebizitza legea.\nIrakurri erreportaje osa JustiziaEus-en: Eskubideak pausoz pauso XIII: Etxebizitza eskubidea.\n2020ko azaroaren 16ean argitaratua. Honi buruz gehiago irakurri: Erreportajeak. Iruzkin bat egin.\n2020ko azaroaren 11ean argitaratua. Honi buruz gehiago irakurri: JustiziaEus-eko zerbitzuak . Iruzkin bat egin.\nEzkontza zibil edo erlijioso batera gonbidatu bazaituzte, kontuan izan behar duzu une honetan joan-etorriak zure udalerriaren barruan edo ondoko udalerrietara bakarrik egin daitezkeela.\nHortaz, ezkontza zure udalerrian edo alboko udalerriren batean egiten bada, zeremoniara joan zaitezke, betiere higiene- eta osasun-neurriak eta ezarritako edukiera errespetatuz.\nGonbidatu zaituzten ezkontza bizi zaren udalerrian edo udalerriarekin muga egiten ez duen herri batean bada, bigarren mailara arteko ezkongaien senitartekoa bazara bakarrik joan ahal izango zara gonbidatu gisa. Hau da, lagunak ezin dira ezkontzara, ezkontza egingo den udalerri berean edo ondoko udalerri batean bizi ez badira.\nKontsultatu ezazu azaroaren 6ko dekretua, alarma-egoeran prebentzio-neurriak ezartzen dituena.\n2020ko azaroaren 10ean argitaratua. Honi buruz gehiago irakurri: Covid-19. Iruzkin bat egin.\nIrekian argitaratutako prentsa-oharra irakurri ezazu: “Adineko emakumeek jasaten duten indarkeria ezkutuena ikusarazteko kanpaina egin du Emakundek”.\n2020ko azaroaren 9ean argitaratua. Honi buruz gehiago irakurri: Genero-indarkeria. Iruzkin bat egin.\nBadakizu zenbat urte eman behar dituzun Espainian Espainiako nazionalitatea eskatzeko?\nEspainiako nazionalitatea lortzeko funtsezko baldintzetako bat Espainian bizi izandako urteei dagokie. Oro har, pertsona interesduna hamar urtez Espainian bizi izatea eskatzen da, legez, modu jarraituan eta eskaera egin aurretik.\nBaina Espainiako nazionalitatea eskatu ahal izateko, ez da beti bizileku-urte kopuru bera eskatzen. Zenbait salbuespen daude eta horien arabera bizilekuan emandako urteen kopurua murriztu egiten da:\nBost urte eskatzen zaizkie: errefuxiatu izaera lortu dutenei.\nBi urte eskatzen zaizkie: Iberoamerikako, Andorrako, Filipinetako, Ekuatore Gineako, Portugalgo edo jatorri sefardiko pertsonei.\nUrtebete eskatzen da: Espainiako lurraldean jaio bazara, bere garaian Espainiako nazionalitatea aukera bidez eskuratzeko eskubidea baliatu ez baduzu, edo Espainiako herritar edo erakunde baten tutoretza, zaintza edo harreraren mende legez egon dena bi urtez jarraian. Urtebete eskatzen da, halaber, eskabidea egiteko unean espainiar batekin ezkonduta urtebete daramanarentzat eta legez edo egitez bananduta ez dagoenarentzat, bai eta espainiar baten alargunarentzat ere, baldin eta ezkontidea hiltzeko unean egitez edo judizialki bananduta ez bazeuden. Era berean, Espainiatik kanpo jaioak, aita edo ama (Espainiatik kanpo jaioak), aitona edo amona (betiere jatorriz espainiarrak izan badira) jaio diren pertsonek Espainiako nazionalitatea eska dezakete, urtebetez Espainian bizi badira.\nEspainiako nazionalitatea lortzeari buruzko informazio gehiago nahi baduzu, JustiziaEus-en nazionalitatea eskatzeko atala bisitatzea gomendatzen dizugu. Bertan kontsultatu ahal izango dituzu zauden kasuaren arabera eman behar dituzun pausuak eta bete beharreko baldintzak.\n2020ko urriaren 22ean argitaratua. Honi buruz gehiago irakurri: Ba al dakizu?. Iruzkin bat egin.


Izena: Aranekola burdinola\nTipologia Orokorra: Burdinola\nhiribildua.Época: Berant erdi arokoa\nBeste Mendeak: XVII, XX\nBeste Izenak: Tabirako burdinola\nIbaiaren eta Tabira auzoa alderik alde iragaten duen errepidearen tartean dago burdinola hau, eta Bizkaiko ola hondakin arkitektonikorik antzinakoena da.\n1560. urteko agiri batean esaten denez, hagatxoak eta balaustreak egiten ziren bertan. 1796ko etxe erroldan bertan gabi bat zegoela esaten da, eta badakigu XIX. mende hasieran artean burdinolan lan egiten zela.\nOinplano angeluzuzen samarra du (11x12 m), eta hiru garaiera dauzka harlanduxkaz eginak; ertz eta sarbideak, haatik, harlanduzkoak dira. Fatxada nagusian baoek dintela dute. Sarbidean, hala ere, zirkuluerdiko arkua du (XVI. mendekoa), harlanduzko dobelekin . Atzealdeko fatxadak eranskin bat dauka, oinplano luzea duena, harlanduzko zokaloarekin eta adreiluzko gainaldearekin.\nPresa grabitateko zuzena da, 15 metro inguruko hondoa du eta ostiko prismatiko zentral batek eusten dio. Segur aski harrizkoa da, zementuz zarpeatua .\nIbaiaren eta errepidearen tartean berrehun metro luzeko ubidea ageri da. Harlanduz egina da eta zabalera desberdinekoa han-hemenka. Hiru isurbide ditu; hirugarrenak, azkenekoak alegia, metalezko konporta dauka. Lau metro zabaleko luzakin bat du burdinolaren atzeko fatxadari erantsia.


Gure desio, gorputz eta identitateak aske eta duin! | LAB SINDIKATUA\nIdazkaritzak Idazkaritza Feminista Gure desio, gorputz eta identitateak aske eta duin!\nErrejimen politiko heteropatriarkalak faxismo soziala hegemoniko bilakatu du. Zapaldu eta zapaltzaileen boterea markatzeko, arrazakeriaren edo indarkeria matxistaren, estrategia berdina darabilte aniztasun sexual eta generokoarekin. Jendartean, ezberdinenganako gorrotoa nagusitu dute, eta lantokiak jendartearen ispilu dira.\nLABen, ez dugu onartzen genero edo sexu identitateagatik inongo bazterketa ez jazarpenik, ez dugu onartzen langileek euren burua, gorputzak eta identitateak ezin adieraztea beraien kideekin, patroiarekin, bezeroekin, ikasleekin, pazienteekin…\nBorroka hau aspaldi hasi genuen sindikatuan: sexu aniztasuna bermatzeko gida eta protokoloa osatu genituen langileen ordezkariek tresna bezala lantokietan erabili ditzaten; formakuntza saioak antolatu ditugu tresna hauen erabilera egokirako; apirilaren 26rako kanpaina burutu genuen lesbianak lantokietan ere ikusgarriak izan daitezen; Hazte Oir-en gorrotoaren autobusa Euskal Herrira sartu orduko, ongi etorriak ez zirela adierazi genien beste hainbat eragile sozial eta herritarrekin batera.\nEkainaren 28a kapitalismo larrosaz desitxuratu nahi dute, egun honen hastapenean, LGTBI+ mugimendua eta langileen arteko elkarlaneko borroka izan zen. LABetik aske eta duin bizitzearen alde borrokan jarraituko dugu, eta badugu plana sindikatuan, hori azaltzeko, ostegunean agerraldia egingo dugu.


Urriaren 1eko gertakariak oroitzeko elkarretaratzea egin dute - Irutxuloko Hitza : Irutxuloko Hitza\nUrriak 1eko gertakariak oroitzeko egin duten elkarretaratzea. (Argazkia: Irati Salsamendi)\n2017ko urriaren 1ean Herrialde Katalanetan jazotako gertakariak oroitzeko elkarretaratzea egin dute Artzain Onaren aurrean, Gure Esku Dagok (GED) deituta. Amaieran, Pablo Picassoren Gernika artelana irudikatu dute mosaiko baten bidez, asteburuan Gernikan egindako ekintzaren antzera.\nProtestan egindako hitzaldian, erreferendumaren egunean poliziak eta Espainiar Estatu “ukatzaile eta autoritarioak” egindako errepresioa “tinko” salatu dute Herrialde Katalanetako herritarrei “elkartasuna eta konplizitatea” adierazi diete. Preso politiko eta iheslariak askatzeko ere exijitu dute.\nEra berean, “etxera begira”, hausnarketa plazaratu dute, eta adierazi dute garaia dela Euskal Herrian ere prozesu bat abiatzeko, “hori izango delako Kataluniarekiko elkartasun keinurik handiena”. Bi herrien indarrak batu eta batera estrategia bat eratzeko unea dela gaineratu dute, “bi herriek zuzen-zuzenean independentziara pausoak ematen hasteko”.\nGure Esku Dagoren ekintzak\nAzaroaren 18an egingo du Euskal Herriaren estatusari buruzko galdeketa Gure Esku Dagok, Donostian. Iaz hasi zen galdeketa prestatzen Donostiako GED taldea eta azken hilabeteetan auzoz auzo galdeketa egin ahal izateko sinadurak biltzen egon dira; 8.000 sinadura behar zituzten, eta 9.500 lortu dituzte. Galdeketan egingo den galdera “Nahi al duzu euskal herritarrok gure etorkizun politikoa geure kabuz eta aske erabakitzea?” izango da eta egitasmoari buruzko azalpenak emateko bideo bat prestatu du GEDk.\nGainera, GEDoko kideek gogorarazi dute urriaren 28an data garrantzitsua dutela Donostiako herritarrek, izan ere, “galdeketarako motorrak berotzeko” kalejira erraldoia egingo dute. Kalejira nagusira batuko diren hiru zutabe egongo direla azaldu dute: Saguesetik, Bilbo plazatik eta La Perlatik. Horrez gain, auzoetako eragileak gonbidatu dituzte kalejiran parte hartzera.


Aurtengo Aniztasunaren Eskolak hiru gai landuko ditu beste horrenbeste saiotan\nErmuko Udalaren Immigrazio zerbitzuak Aniztasun Eskolaren edizio berri bat antolatu du 2019. urte honetarako. Formaziorako eta sentsibilizaziorako espazioa da Eskola, kultur aniztasunaren kudeaketa parte-hartzailea eta ekintza boluntarioa bultzatzeko helburua duena. Gaurko gizartea gero eta anitzagoa da, horregatik herritarrok gaitasun gehiago behar ditugu kultur artean ondo konpontzeko eta elkarren arteko harremanetarako. Elkarbizitzen ere ikasi eta praktikatu beharreko gauza da, ahaleginduz eta saiatuz. Horiek horrela, aurtengorako hiru prestakuntza saio antolatu ditu zerbitzuak; ekainean lehena, irailean bigarrena eta azaroan hirugarren eta azkena. Lehena aste honetako ostegunean –ekainaren 13an.- eginen da, Biltzen elkarteko teknikari Maya Anranek dinamizatuko duelarik, gure “Kulturen arteko gaitasunak” landu edo sakontzeko.Saioa doakoa eta librea da, Lobiano kulturgunean egingo delarik arratseko 7etatik aurrera.\n“Aniztasunaren Eskola” formaziorako eta sentsibilizaziorako espazioa da, ‘Hitz egidazu’ boluntariotza linguistikoko programaren baitan sortutakoa, horren bidez herrian kulturen arteko elkarbizitzarekin eta immigrazioaren ezagutzarekin konprometituak dauden pertsonei komunikatzeko eta bitartekaritzan jarduteko oinarrizko tresnak nahiz ezagutzak jaso ditzaten. 2019ko Aniztasunaren Eskolaren helburua da kultur ingurune desberdinetan harmonian bizitzeko eta harremanak edukitzeko behar diren gaitasunak ikasi ahal izateko aukera eskaintzea. Horretarako, ekainetik azarora bitartean hiru hitzaldi edo tailer gauzatuko ditugu. Kultur talde bakoitzak gauzei esanahia emateko erabiltzen duen kode edo prozesu bakoitza ezberdin izan daitekeenez, horrek pertsonen artean gatazkak eragin ditzake. Horregatik, kulturen artean elkar ulertzeko gaitasun egokiak lantzea beharrezkoa dugu, elkarbizitza arrakastatsuaren erronkari aurre egiteko, bereziki etnia eta kultura usadio anitz ditugun eremu eta testuinguruetan.\nUdaren amaieran eta udazkenean –iraila eta azaroan- Begirune Fundazioko kide den Asier Gallastegik gure sinimen, balore eta aurreiritziak hobeto ulertzen lagunduko digu. Ezagutza horretatik abiatuta elkarbizitzaren mesedetan jarrera eta komunikazio tresna egokiak gara ditzagun. Iraileko lehen tailerrak komunikazio estrategiaz mintzatuko da eta, azaroko bigarrenak, zurrumurruei aurre egiteko aukerak aztertuko ditu.\nAzpian Aniztasunaren Eskola jarduera iragartzeko erabiliko den kartela uzten dizuegu.


800 positibo baino gehiago baieztatu dituzte azken orduetan Hego Euskal Herrian - Zumaia - Baleike.eus\n800 positibo baino gehiago baieztatu dituzte azken orduetan Hego Euskal Herrian\nAndoni Elduaien 2021-04-01 12:52\nAzken egunotako kutsatu kopururik handienaren berri eman dute Eusko Jaurlaritzak eta Nafarroako Gobernuak. Gipuzkoan, 240 kasu positibo zenbatu zituzten atzo, asteazkena, egindako probetan.\nEusko Jaurlaritzako Osasun Sailak eta Nafarroako Gobernuko Osasunbideak duela minutu gutxi jakinarazi dituzte atzo, asteazkena, egindako PCR eta antigeno proben emaitzak. Hala eta guztiz ere, Jaurlaritzak gaur ez du herriz herrikako datuak ematen dituen txostenik zabaldu. Oporrak eta jai egunak tarteko, datorren asteartera arte ez dituzte herrien gaineko datuak jakinaraziko.\nAtzo, 809 kasu positibo hauteman zituzten Hego Euskal Herrian. Azken egunotako zenbatekorik handiena da gaur bi gobernuek jakinarazi dutena. Araban, Bizkaian eta Gipuzkoan, 8.771 proba egin zituzten eta kutsatze tasa %7,3koa izan zen. Nafarroan, aldiz, 3.507 PCR nahiz antigeno test egin zituzten, eta positibotasun tasa zertxobait apalagoa neurtu zuten: %4,7.\nLurraldeen arabera, 302 kasu atzeman zituzten Bizkaian, 239 Gipuzkoan, 166 Nafarroan eta 99 Araban. Halere, beste lurralde batzuetako hiru kasu positibo ere detektatu zituzten.\nOspitaleen egoerari dagokionez, "COVID-19aren ondorioz" 64 pertsona ospitaleratu zituzten atzo Araba, Bizkai eta Gipuzkoako erietxeetan. Gaur-gaurkoz, "COVID-19a duten" 90 pertsona daude Zainketa Intentsiboen Unitatean edo ZIUn.


Indarkeria salatu du udaltzainei arrautzak jaurtitzeagatik atxilotutako gazteak - Gasteiz - Alea.eus\nIndarkeria salatu du udaltzainei arrautzak jaurtitzeagatik atxilotutako gazteak\nErredakzioa 2020-04-21 18:25\nUdaltzainei arrautzak jaurtitzeagatik larunbatean atzemandako gaztearen atxiloketaren uneko irudiak eskuratu ditu ALEAk: "Jendeak ikus dezala legearekin zer egiten duten", adierazi du.\nGasteizko Udaltzaingoak bi gizonezko atxilotu zituen asteburuan, agintaritza-agenteen aurkako desobedientzia eta erresistentzia larriagatik.\nUdalak argitaratutako oharraren arabera, atxilotuetako bat 19 urteko gazte bat zen; larunbateko 14:00etan leihotik arrautzak jaurti zizkien Adurtza auzoko Erraimun Olabide kalean zeuden patruila-ibilgailu batzuei.\nIdentifikatzeko asmoz poliziak bertara joan zirenean, "behin eta berriro" uko egin ziola azaldu zuen Udaltzaingoak, eta horregatik atxilotu egin zuten. Agirrelandara eraman ondoren, aske utzi zuten agintari judizialen aurrera joateko hitzorduaren zain.\nALEAk atxiloketaren uneko irudiak eskuratu ditu, atxilotuaren beraren eskutik; izan ere, gertatutakoa publiko egin nahi izan du: "Jendeak ikus dezala legearekin zer egiten duten", adierazi du Montero goitizenarekin bere anonimotasuna gorde nahi izan duen gazteak.


Donostia Zinemaldia :: Caudillo\nFranco jeneralaren altxamendua eta ondoren etorri zen Espainiako Gerra Zibila kontatzen dituen dokumentala (1936-1939), bai errepublikar ikuspuntua, bai falangistena kontuan hartuz. Borrokaldian filmaturiko sekuentziak eskaintzen ditu, gerran zuzeneko informazioa izan zuten idazle ezagunen testigantza narratiboak eta liskarrean parte hartu eta bizirik atera zirenei egindako bisitak.\nBASILIO MARTIN PATINO Zinematografiako Eskola Ofizialean muntaketa irakasle izana, zine espainiar berriko obra esanguratsua den Nueve cartas a Berta (1965) pelikularekin debutatu zuen zinegintzan. Canciones para después de una guerra (1971) izeneko kantu eta dokumentu grafikoen bilduma ez zen Franco hil arte estreinatu, Queridísimos verdugos (1973), Los paraísos perdidos (1985) eta Madrid (1987) lanekin jarraituko zuen ildo dokumentalaren lehen emaitza berau. Orduz gero, bideoan bakarrik eta telebistarako egiten du lan.


Hizkuntza politika udalean: Ahomotel eta Belarrigogor - - Tolosaldeko ataria\nHizkuntza politika udalean: Ahomotel eta Belarrigogor\nEH BILDU Amasa Villabona 2018-11-29 13:48\nArtikulu honetan Amasa Villabonako EH Bilduko udal taldetik, legealdi honetan udala euskararen normalizazioan atzera egiten ari dela salatzen da eta hainbat adibide aipatzen dira baieztapen hori frogatzeko. EH Bilduko kideen ustez, udal gobernuak ez dio behar lukeen garrantzia ematen euskararen erabilerari. EAJko arduradun politikoek euskararekin konpromiso handiagoa erakutsi dezatela eskatzen dute EH Bilduko ordezkariek.\nEgunotan Euskaraldian murgilduta gabiltza Euskal Herriko txoko guztietan eta baita Amasa Villabonan ere, izena eman dugun ehunka ahobizi eta belarriprest-ok, gure konpromiso pertsonalaren bidez, euskararen erabileran aurrera urrats garrantzitsu bat emateko prest gaude. Ea denon artean, ekimen zabal eta anitz honen bultzadarekin, gure herriko kaleetan euskararen erabilerak bizi duen beherazko tendentziarekin apurtzea lortzen dugun. Herritarren bultzada eta euskaraz bizitzeko herri-gogoa ezinbestekoak izango dira gure hizkuntza benetan normalizatuko badugu.\nBaina herritarren inplikazio eta konpromisoaz gain, erakunde publikoek ardura garrantzitsua dute zeregin honetan. Udalak, herritarrengandik gertuen dagoen erakunde publikoa izanik, ezin dio ardura horri muzin egin eta hizkuntza politika aktibo eta eraginkorrak marraztu eta martxan jarri behar lituzke. Udalak neurriak hartu behar ditu euskaldunon hizkuntza eskubideak errespetatuak izan daitezen, eta euskararen erabilera zabaltzeko plangintzak eta egitasmoak garatzeko betebeharra du. Udalak, borondatea izanez gero, asko egin dezake euskaraz bizi ahal izango den herri euskaldun bat lortzeko bidean eta hori erantzukizun handia da.\nHau horrela izanik, hizkuntza politikari dagokionez Amasa Villabonako egungo udal gobernuak erakutsi duen axolagabekeria salatu beharrean gaude. EAJk gidatutako udal gobernuak eta zehazki euskara zinegotziak erakutsitako pasibotasun eta utzikeriak oso arduratuta gauzka. Legealdi honetan atzera urrats nabarmenak ere ikusi ditugu:\n● Udaleko Euskararen Erabilera Plana ez da errespetatzen:\nAmasa Villabonako udalak bere eguneroko lanean egiten duen euskararen erabilera arautzeko asmoz, erabilera plan bat onartu zuen 2013ko abenduan. Gainera, Plan hau herriko eragileekin adostu zen prozesu parte hartzaile baten bidez eta gaur gaurkoz indarrean jarraitzen du. Legealdi honetan udal gobernuak ez ditu plan horrek jasotzen dituen erabilera irizpideak edo arauak errespetatu. Kasu asko aipatu genitzake baina azken hilabeteetan gertatu diren hainbat arau-hauste aipatuko ditugu soilik:\n➢ Amavi udal aldizkaria: Azken hilabeteetako Amavi aldizkariek ez dute euskararen erabilera plana betetzen. Planak udalaren argitalpen publiko guztietan gutxienez %70a euskaraz izan behar dela agintzen du eta nabarmena da arau hau urratua izan dela (azken Amavi berezia da adibiderik garbiena).\n➢ Prentsa oharrak: Planak euskaraz egin behar direla zehazten du eta gaztelania erabili behar bada, laburpen bat izatea. Udal gobernu honek ordea komunikazio guztia elebitan egiten du eta gainera maila berean ezartzen ditu euskara eta gaztelania. Euskarari inolako lehentasunik ez beraz.\n➢ Bandoak, errotulazioa, kartelak... Bandoetan hainbat arau hauste ikusi ditugu, planak argi eta garbi euskarari lehentasuna eman behar zaiola zehazten badu ere, askotan (gehiegitan) euskara eta gaztelania maila berean agertu dira. Errotulazioan ere atzera urrats nabarmenak izan dira; Planak errotuluak euskara hutsez ezartzea edo gutxienez euskarari lehentasuna ematea zehazten du baina legealdi honetan ezarri diren errotulu ugari elebitan daude, euskarari lehentasunik eman gabe. Kartelei dagokionez, planak euskara soilik erabiltzea ahalbidetzen eta gomendatzen badu ere, udalak argitaratutako kartelak ikusi ditugu ia erdara hutsean.\n➢ Euskararen erabilera traketsa: Udalak, erakunde publikoa izanik, euskara modu egokian erabili behar du, alegia, udalak euskaraz idazten duenean akats ortografikoak, gramatikalak edo bestelakoak egitea onartezina da. Ulertu dezakegu noizbait ohartu gabe hanka-sartze bat egitea eta tarteka akats bat agertzea, baina legealdi honetan adibide gehiegi pilatzen ari dira. Udaleko web orriko euskarazko albisteetan akatsak eta idazkera traketsa ohikoak bilakatu dira.\n➢ Mozioa erdara hutsean: Bereziki adierazgarria da urriko osoko bilkuran gertatutakoa. EAJ-PNV eta PSE-EE alderdiek mozio bat aurkeztu zuten PSEko zinegotziaren eta Maite Izagirre alkatearen sinadurekin. Mozioa erdara hutsean zegoen! honek nabarmen uzten du euskararen erabilera arauei ematen zaien garrantzia eskasa.\nAipatutakoen antzeko hainbat arau-hauste ikusita, 2017ko ekainean EH Bildutik idatzi bat bidali genion EAJko euskara zinegotziari. Idatzi horretan gure kezka eta egonezina adierazi genizkion eta hainbat adibide ere jarri genituen mahai gainean. Ez dugu inolako erantzunik jaso.\n● Euskara batzordea eta euskaran ados! lan mahaia, bazterrean utzita:\nLegealdi honetan zehar, euskara batzordea oso gutxitan batzartu da, ia legez behartuta edo derrigor bildu behar izan denean soilik bildu delarik. Bestalde, udal gobernu honek Euskaran ados! mahai parte hartzailea zakarrontzira bota nahi izan du. Amasa Villabonan euskararen inguruan hitz egiteko antolatuta zegoen mahai hau geldiarazi zela egiaztatuta, 2016ko abenduan idatzi bat aurkeztu genuen mahai hau berreskuratzeko eskaera eginez. Zorionez gure eskaerak baiezko erantzuna jaso zuen eta 2017ko urtarrilean bilera bat egin zen (udalak komunikabideetan harro zabaldu zuen bileraren albistea). Kontua da, orduz geroztik, eta dagoeneko urte bat eta 11 hilabete pasa dira, ez dela beste bilera bakar bat ere egin! Honek egungo arduradun politikoen utzikeria erakusten digu eta hau benetan mingarria da guretzat.\nUdal gobernu honek hartu duen neurri positibo bakarra, euskara ikasteko diru laguntzen bidez, euskara ikastearen doakotasuna lortzeko hartutako erabakia izan da. Aipatu behar dugu honakoa ere, EH Bilduren proposamena izan zela (2017ko irailaren 26an aurkeztu genuen) eta gainera dezente kosta zitzaigula EAJko zinegotzia konbentzitzea.\nAzkenik, argi utzi nahi dugu idatzi honen bidez mahai gaineratu ditugun kritikak, tristuraz egiten ditugula eta gure asmoa ez dela euskararekin oposizio suntsitzailea egitea. Espero dugu honako idatzia ohartarazpen eraginkor bat izatea eta ardura politikoa dutenak esnatzeko balio izatea, zentzu positibo eta eraikitzaile batetik. Guztiok diogu euskararen alde gaudela eta euskararen normalizazioa lortu nahi dugula, jakina da bat egingo dugula Euskaraldian, euskararen egunean, Korrikan... ez al gara gai izango euskararen normalizazioa lortzeko hizkuntza politiketan ados jarri, eta gogor lan egiteko?\nEspero dugu guztiz desiragarria den elkarlan hori, laster bideratu ahal izatea, baina horrek orain arte antzeman ez dugun arduradun politikoen gutxieneko gogoa, inplikazioa eta konpromisoak hartzeko borondatea eskatzen du ezinbestean.\nXabat Laborde Etxabe\nAmasa Villabonako EH Bildu Udal-Taldearen izenean


Kaleatzegizaleak kanpainaren aurkezpen ekitaldia egin dute giro atseginean - Antzuola - Goiena.eus\nKaleatzegizaleak kanpainaren aurkezpen ekitaldia egin dute giro atseginean\nXabi Gorostidi 2016-10-15 14:58\nAntzuola izan da Kaleatzegizaleak sentsibilizazio kanpaina Debagoienan aurkezteko aukeratutako herria, adimen desgaitasuna duten pertsonekiko herri eredugarria izateagatik. Gaixotasun hau dutenekiko jarrera positiboak dituzten pertsona anonimoei euren keinuak aitortzea du xedetzat Atzegiren kanpaina berriak.\nKaleatzegilzaleak kanpainaren aurkezpen ekitaldia egin dute gaur Antzuolan. Atzegi elkarteak bertan egitea erabaki du adimen desgaitasuna daukaten pertsonak era egokian tratatzen dituen herria delako.\nKanpainaren helburuak azaldu dituzte lehenik eta behin. Desgaitasun hau dutenen eguneroko bizitza errazten duten pertsona anonimoen lana aitortzea da xede nagusia. Irribarre bat jartzen dutenen, kaletik agurtzen dituztenen edo euren egoeragatik galdetzen duten herritarren lana azpimarratzea lortu nahi duen kanpaina da.\nJokin Antxia bozeramaileak adierazi du, Debagoienan 800 Kaleatzegizale daudela erregistratuta, baina errealitatean jarrera positiboak dituzten pertsonak askoz gehiago direla nabarmendu du.\n"Kanpaina honen bidez, Atzegik, balioan jarri eta eskerrak eman nahi dizkie pertsona guzti hauei, adimen desgaitasuna duten pertsonak diren bezala onartzegatik, euren erritmoa eta izaera barneratuz. Era honetan, horrelako jarrerak orokortzea lortu nahi dugu" adierazi du Antxiak.\nArgazkia: Kaleatzegizaleek markoarekin argazkiak atera dituzte.Gaur egindako ekitaldian, xedeak azaldu ondoren argazkiak atera dituzte bertara agertu diren Kaleatzegizaleekin. Horretarako marko berezi bat jarri dute, gaixotasun dutenek eta hauek laguntzen dituzten pertsonek argazkiak atera ditzaten. Ondoren argazki horiek sare sozialen bitartez zabalduko dituzte, sentsibilizazio kanpaina honek jendartean duen harrera ona plazaratzeko. Behin argazkiak aterata, jokoen txanda heldu da. Lauko taldeak osatu dituzte, adimen desgaitasuneko bi kiderekin eta beste bi Kaleatzegizalerekin. Zazpi joko egin dituzte guztira, batzuetan trebezian oinarrituz eta besteetan zorte hutsean. Talde guztiak gogor aritu dira nork irabaziko lehiatzen eta ondoren ekitaldiari amaiera emateko luntxa egin dute Antzuolako Eskolako kantxan bertan.\nKaleatzegizaleak kanpainaren aurkezpen argazkiak\nXabi Gorostidi 2016 ots 15 Antzuola


Aurten ere, Martin Ttipia Gasteizko Jaien Atarian | Martin Ttipia Kultur Elkartearen Bloga\nAurten ere, Martin Ttipia Gasteizko Jaien Atarian\nEkimenak 3 abuztua, 2015 Utzi iruzkina\nJoan den urtean gertatu zen bezalaxe (Ikusi https://martinttipia.com/2014/08/05/gure-martin-ttipia-zeledonen-aurrekaria/), iragan abuztuaren 1ean larunbatean GEUk (Gasteizko Euskaldunen Elkarteak, alegia) Gasteizko jaietan Aihotz edo Matxete Plazan kudeatuko duen txosnaren inaugurazioa ospatu zen. Eta bertan agertu zen, 800 urteko bidaia luzea egin ondoren, gure MARTIN TTIPIA, ekitaldian gidari lanak egiteko.\nAurten ere eguraldi zoragarriaz gozatzeko aukera eduki zuten bertan bildutakoek, eta, musikarien laguntzaz, giro ederra sortu zen Gasteizko Alde Zaharreko plaza ikusgarri honetan.\nJoan den urteko saridunak -PAKO EIZAGIRRE euskaltzaleak alegia- euskararen aldeko lana aitortzen duen “HELDU BURUARI” Sariaren 2. emanaldiari sarrera eman zion, joan den urteko lekukoa 20 urte bete dituen “GEUREKIN MENDIRA” ekimenaren arduradunei eskuratuz. Ekimen honi esker, nahi izan duten lagun guztiek hilabetean behin euskaraz mendira joateko aukera izan dute azken 20 urtetan.\nJarraian, ekitaldiaren muina den Zina egin zuten aurtengo saridunek, MARTIN TTIPIAren gidaritzapean eta aspaldiko usadioari jarraituz. Izan ere, Martin Ttipiak gogorarazi zuenez, plaza horretan, “mendez mende, Sindiko Prokuradore Orokor guztiek, gure hiriaren eta haren biztanleen berezko legeak era zintzoan eta irmoan defendatuko zituztela zin egin behar zuten; eta, hala egin ezean, bertan dagoen aihotzaz burua moztuko zietela jakinarazten zieten gasteiztarrek”.\nOrainera itzulita, “gaur egun ere, gure hizkuntza, EUSKARA, era zintzoan eta irmoan defendatu beharra dugula, bizirik iraun dezan” aipatu zuen “Nova Victoria”-ko tenenteak. Horregatik, saria jasotzeko, “GEUrekin mendira” ekimeneko arduradunek “orain arte egin duten bezala, aurrerantzean ere, euskara defendatuko dutela” zin egin behar izan zuten.\nZinaren ondoren, bertako guztiek GEUko lehendakaria den Xabi Ricoren bertso unkigarria abestu zuten, eta jarraian “GEUrekin mendira”-ko arduradunek txosna estaltzen zuen oihala zabaldu zuten, jaiari hasiera emanez.\nAmaitzeko, “Gasteiz Kantuz” taldeko lagunek abesti sorta batez alaitu zuten giroa: oso bereziki, aurten lehenengo aldiz euskaraz abestuko den “Zeledon” abesti ezagunaren moldaketarekin.\nIzan ere, GEU elkartearen eta Neska eta Blusen Komisioaren lankidetzari esker, Mariano San Miguel musikariaren 1922. urteko partitura bat berreskuratu da, non orain arteko erderazko bertsioarekin batera (Celedón, ha hecho una casa nueva / Celedón, con ventana y balcón), euskarazko bertsioa ere aurkitu zen. Bertsio hau gaurkotu ondoren, horrela geratu da, eta horrela abestuko du Zeledonek abuztuaren 4an, erderaz eta euskaraz: Zeledon!! Etxe berria egin duk / Zeledon!! Balkoian lehio on.\nGasteizen gure lingua navarrorum-aren ikusgarritasun publikoan aurrerapausuak ematea da ekimen honen helburua.\nInaugurazioaren eta Zeledon abestiaren moldaketaren bideo-laburpen bat ikus dezakezue, esteka honetan:\nTagged: Aiotz, Alde Zaharreko, Gasteizko, GEU, Geurekin Mendira, Heldu Buruari, Martin Ttipia, Matxete, Pako Eizagirre\n← El Fuero de Labastida\nHomo (navar) homini (navarri) lupus →


Hirietan gero eta murgilduago bizi gara. Gure bizimoduaren erritmo azkarrek naturarengandik gero eta gehiago urruntzen gaituzte, horrek gure osasunarengan ondorioak dituelarik: estresa, antsietatea eta baita sistema kardiobaskularrean alterazioak ere....\nUliatik galdu gabe. Orientazio jolasa\nArrakasta handia izaten ari dira Uliako orientazio zirkuituak. Oraindik ez bazara animatu eta orientazio kirolean lehen pausuak eman nahi badituzu aukera paregabea izango dugu Ulian. Gipuzkoako Orientazio Taldeko (GOT) kideen laguntzaz, mapa interpretatzen...\nKonturatu al zinen hainbeste hegazti genituela inguruan? Gaur egun bizi dugun egoeran asko gara mendiko botak astindu eta naturagune berriak ezagutzen ari garenak. Honek naturarekin harremana berreskuratzeko aukera eman digu eta konturatu gara gure inguruan...


Langile borrokaren epika — Manu Robles Arangiz Fundazioa\nLangile borrokaren epika\nGeneroa Sindikatuak ELA-borrokan\nBizkaiko zahar-egoitzetako grebalarien testigantzak jasotzen dituen liburua argitaratuko dugu aurki Argiarekin batera: Berdea da more berria. Otsailaren 20an aurkeztuko du Onintza Irureta Azkune egileak, Irantzu Varela Urrestizalarekin batera, Bilboko Bira Kulturgunean, 19:00etan. Irantzuk liburuari idatzi dion hitzaurrea dakargu hona.\nIrantzu Varela Urrestizala, kazetari feminista (testu hau Berdea da more berria liburuaren hitzaurrea da)\nLangile borrokaren epikan emakume gutxi dago.\nKoadroetan besoetan eusten diegu haurtxoei, ogia eta arrosak eskatzen ditugu, edo “gure” gizonen ondoan ibilian goaz… baina gutxitan idatzi dugu langile borrokaren epika.\nZeren langile borrokak denbora gehiegiz ulertu du zapalkuntza nagusia dela ugazabek gizonei lan-indarra ebastea. Gizonok egunero beraien etxetik ateratzen ziren biziraupena irabazteko, doi-doi ez hiltzeko balio zuen biziraupena.\nKlase kontzientzia kontzientzia feministarekin batera ezagutu nuen, gure etxean denek egiten zutelako lan asko, baina emakumeek ez zuten kobratzen\nLangile borroka fabrikatan, lantegitan, meategitan, muntaia-kateetan, obretan, itsasontzitan, landa eremutan marraztu da. Beso sendoz, esku handiz, bizarrez, eta ahots baxuz margotu da. Halakoa da koadroa, langile borrokak (edo gutxienez zati batek) jarraitzen du pentsatzen kapitalismoaren zapalkuntza nagusia klase zapalkuntza dela. Klase barruan zapalkuntzarik (eta zapaltzailerik) egongo ez balitz bezala.\nLangile borrokak gutxi pentsatu du, eta are gutxiago borrokatu, emakumeen alde. Emakumeek fabrikatik, tailerretik, meategitik, egunero etxera itzultzen ziren gizonek bizirik iraun zezaten, sare ikusezin baina ezin hondatuzkoa eraiki zuten. gizonak bizirik, seme-alabak ere bai. Emakumeek jaten eta edaten ematen zieten, lotarakoa,\nMuntaia-kateko katebegi gaixoak eta zaharrak zaintzen zituzten; itsasontziek pagatzen zituzten sareak josten zituzten; gizonen pare makurtzen ziren soroetan.\nHorregatik, azterketa askorik ez nuen egin behar izan ulertzeko Bizkaiko egoitzetako langileen borroka, langile borroka eta feminista zela\nLangile borrokak onartu du emakumeek beti egin dutela lan, baina gizonen alboan lan egin dutenean baino ez du aitortu, haiek bezainbeste egin dutenean, ziurrenik haiek baino gutxiago kobratuta.\nAlabaina, langile borrokaren epikak ez du zuzen jokatu emakumeekin, zeintzuri lan-indarra lapurtu dieten hil arte zorua garbitzen jakin dutenetik, zortzi orduko lanaldirik gabe, baja ordaindurik gabe, opor ordaindurik gabe. Ez du zuzen jokatu lan-indarra erditzen zutenekin, lan-indarra elikatzen eta zaintzen zutenekin, haien lanaren bidez lan-indarra ez zela agortuko bermatzen zutenekin. lan hori, inork, ezta emakumeek ere, ez zuten lantzat.\nKapitalismoak hori gabe ezingo luke iraun, ezta giza espezieak ere, egiazki behar-beharrezkoa den lan bakarra zaintza baita. Zaintza emakumeei kapitalismoak ezarri digun lana da, eta gure lan-indarra gaizki ordaintzeko duintasunik ere ez du izan. Maitasunagatik, erruagatik, ohituragatik, behar gorriagatik, zaintzera derrigortu gaitu, jomugan jar ez gaitzaten edo hil ez gaitzaten.\nHorregatik, urtebete baino gehiagoz borrokan aritu ziren emakume ausarten elastiko berdea gordetzen dut.\nEta, jada, gizadi osoa zaintzeko maitasunik ez genuenean (denok batera ere ez), eta deus ere ordaintzen ez zigun merkatuari eskulan merke-merkea ematen jarraitzeko… bada, ordaintzen hasi ziren.\nZaintza egiazko lan bihurtu zen, ordainpeko lana zelako. Okerren ordaindutako lana. Lanik prekarioena. Eskubide gutxieneko lana. Lan feminizatuena.\nBeti gurea izan den lana.\nKlase kontzientzia kontzientzia feministarekin batera ezagutu nuen, gure etxean denek egiten zutelako lan asko, baina emakumeek ez zuten kobratzen. Eta emakumeek bazekiten ez zela bidezkoa, baina ez zegoen besterik. Eta gizonek uste zuten hala behar zuela izan.\nHorregatik, feminismoa ez dut ulertzen, ez bada langile borroka. Eta horregatik, ez dut langile borroka ulertzen, ez bada feminista.\nHorregatik, azterketa askorik ez nuen egin behar izan ulertzeko Bizkaiko egoitzetako langileen borroka, langile borroka eta feminista zela.\nZeren lan baldintza hobeak eskatzen zituzten, baina baita lana beste modu batez egitea ere. Soldata bidezkoa kobratzea eskatzen zuten, baina baita denbora gehiago ere, artatzen zituzten pertsonen zaintza-modua ez zedin ganadutegia izan, baizik eta zaintza. Hala, sentitu zezaketen haiena ez zela biziraupena, lana baizik.\nSektore biziki feminizatua, lotsagarriki prekarizatua, non zaintza muntaia-kate bihurtu arte merkantilizatzen den, langile borroka eta feminista da. Eta borroka feminista eta obreroa da.\nHorregatik, ez nuen zalantzarik izan eskatutakoa egiteko, alegia, hura borroka feminista zela zalantzan jartzen zuenari bestelakoa sinestarazteko ahalegina egiteko. Horregatik, hunkitu nintzen mobilizazio batean megafonoa eman zidatenean. Horregatik, Arriagako kanpaldian hauspotu genituenean, konturatu nintzen irabaziko zutela. Horregatik, urtebete baino gehiagoz borrokan aritu ziren emakume ausarten elastiko berdea gordetzen dut. Borroka irabazi zuten, eta asko galdu zuten. Nekatu, erre, (batzuk dibortziatu ere bai), eta haserretu ziren, arrautzei eusten zieten ugazabei aurre egin zieten (hori baino ez baitute errespetatzen).\nNora iritsiko ziren ez zekiten, horregatik hasi zuten borroka. Uste dut eredu direla gauza askogatik: langile borroka eta feminista izan delako; ausartak izan direlako; arrautzei eusten dietenei irabazi dietelako; beraientzat eta besteentzat borrokatu dutelako; bazekitelako batzuk asko galdu behar zutela, besteok dena gal ez dezagun…\nLangile borrokaren epika emakume feministaz beteta dago. Borroka feministaren epika emakume langilez beteta dago.\nEskerrik asko emakume haiek izan zaretelako.


Bazterrak endredatuko ditugu… gure kamerekin! Animatzen? - Factoría de Valores\n29/10/2018 black friday, black friday, campaña ropa limpia, campaña ropa limpia, campaña ropa limpia, denuncia, denuncia, fotografía, fotografía\nBazterrak endredatuko ditugu… gure kamerekin! Animatzen?\nEkintza fotografiko bat, gure arropa ehuntzen duten langileen esplotaziozko baldintzak salatzeko, Black Friday delakoan gertatzen den kontsumismo-boladan. Hori lantegi batzuetan prestatuko dugu, ENMEDIO kolektiboarekin. Zu gurekin nahi zaitugu! Bazatoz?\nENMEDIO kolektiboko kideek berek diotenez, aktibismoa eta salaketa soziala begietatik sartzen dira hobeki (adibideekin hobeki ulertzen dira). Horregatik, urte batzuk badirela, ikus-entzunezkoen arloko sortzaile-talde hau bere lanak ‘normala’ ez den helburu baterako erabiltzen hasi ziren: beren kritikak helarazteko bidegabekeria eta desparekotasunei buruz, deseroso zitzaizkien hainbat gairen inguruan. Aurrera eraman dituzten ekintza guztietan ikus dezakegu hori islatuta.\nAdibidez, hurrengo argazkiak ‘Esklabotza komatxorik gabe’ ekintza fotografikoko lantegikoak dira, Bartzelonan figura esklabistak eraldatzeko helburua zuen ekimen batean.\nBlack Friday dela eta, ENMEDIO kolektiboak salaketa-lantegi bat proposatzen digu, non, argazkigintzaren bidez, salaketa kolektibo bat egingo dugun, ehungintzako industria handiek, batik bat, eskaintzen dituzten deskontu faltsu horien aurka. Enpresa horietako askok ez dituzte errespetatzen beren langilean giza eskubideak eta lan-eskubideak, eta, ordainetan, ‘fast fashion’ bat eskaintzen dute, enpresak onuradun bakarrak direla.\nBlack «fraud» desmuntatzen, ekintza fotografikoko lantegia (EFL!)\nBestela ezin izan, eta ENMEDIO kolektiboak sormenezko ikuspegi kritiko bat proposatzen digu –SETEMek koordinaturiko Arropa Garbia Kanpainaren balioekin bat eginik– era kolektiboan salatzeko indarkeria matxisten eta kontsumo-sistema kapitalistaren arteko lotura.\nOraingoan, ENMEDIO kolektiboak kontakizuna argazkigintzaren bidez sortzeko proposamen egiten digu, lantegi batean (aurretik izena eman behar da), azaroaren 12an eta 13an, 17:30etik 21:00etara bitartean, Gasteizko Simone Beauvoir elkarte-etxean.\nArroparen industrian dauden esplotazio-baldintzak salatu nahi dituzu? Etorri lantegietara!\nBukatzeko, ENMEDIO Taldeak Bartzelonan gauzatu zuen ekintza baten bideoa utziko dugu.


Elorrioko Udala - Udala\nOngi etorri Elorrioko webgunera\nBertako herritarrei eta gurera hurbiltzeko asmoa duten bisitariei, gure herriaren inguruko informazioa helaraztea du helburu. Bertan, besteak beste, azken berriak, gure historia, ondare ibilbideak, ostatuak, eskaintzen ditugun zerbitzuak, jaialdiak etab. ezagutuko dituzu.\nElorrio Euskal Herriaren bihotzean dagoen herria da. Natura aterpe duela, magia eta eskaintzaz beterik dagoen herria:\nOndare ibilbidea Uztaileko asteburuetan gure kale eta txokoak musikaz beteko dituen MUSIKAIRE jaialdia. Azoka ekologiko eta kulturalak Gure herriko auzoak lotzen dituen NATURBIDEAK ibilbidea. Kalez kale murgiltzean, are erakargarriagoa den herria ezagutuko duzu. Auzoz auzo eta belaunaldiz belaunaldi, bizipenek elkartzen gaituzte. Elorriarrok gara herriaren arnas.\nHortaz, webgune honetatik gu ezagutzera, bisitatzera eta gurekin batera herriaz gozatzera gonbidatzen zaituztet.\n‘Elorrioko Elkarteen Gida’ osatuko dute Udalak eta elkarteekNoiz argitaratua: 2016/04/29Gida ekainerako egon dadila espero dute udal arduradunek, kurtso berrirako jendeak elkarte horien informazioa izan dezan. Liburuen zozketako irabazleak: Libe Iñurrigarro Landaburu eta Jone Ayerra Arginzoniz.Noiz argitaratua: 2016/04/26Liburuen Nazioarteko Eguna dela-eta antolatu da zozketa. 1936ko gerran aritu ziren emakume errepresaliatuen omenaldian parte hartu du Elorrioko UdalakNoiz argitaratua: 2016/04/25Espainiako Gerra Zibilean aritu ziren 40 emakume omendu ditu ‘Intxorta 1937’ elkarteak, igande honetan, Elgetan. Domekan, 24an, 40 emakume erresistenteei omenaldia ElgetanNoiz argitaratua: 2016/04/21 Udara arte iragarritako hamazazpi neurriak beteko ditu Elorrioko UdalakNoiz argitaratua: 2016/04/19Durangaldeko lehen autokarabana gunerako kreditu gehigarria onartu da eta obrak maiatzean hasiko dira. Ikusi guztiak\n"K2. Zerua ukitzen”Arratsaldeko 19:30ean Iturri kultur etxean. Ate irekiak haurreskolanApirilaren 28 eta 29an arratsaldeko 16:00etatik 20:00etara. Ikusi guztiak


Ontza elkartea, Andoain | Jaia\nHerri konpartsa kalez kale ibiliko da, Ontza elkartetik abiatuta.\nKaldereroak Ontza elkartea\nMujercitas Gurea Zinema\nBastero Kulturgunea, Andoain | Antzerkia\nArtedrama Arte Eszenikoen Plataformaren eskutik, 'Zaldi Urdina' antzezlana ikusteko aukera egongo da Basteo Kulturguneko auditorioan. Sarrerak 12 euroko kostua du; gazte ordua, berriz, 3 euro. Nondik datorren izenburua:Euskal Herrian nahikoa da “Zaldi zuria” esatea burura etortzeko heroina eta 1980ko hamarkada. Eta behin buruko errota martxan ipinita, segituan etorriko zaizkigu burura beste hainbat auzi ere: gazteria eta rock musika, askori; hiesa eta heriotza, ez gutxiri; gatazka politikoa eta botereen esku beltza, beste hainbati. Auzia da droga kalean dela, hemen eta orain, bere ertz eta erabilera guztiekin. Eta, tartean, heroina itzuli dela. Hortik izenburu metaforikoa: ZALDI URDINA.\n'Zaldi urdina' antzezlana Bastero Kulturgunea\nArtedrama Arte Eszenikoen Plataformaren eskutik, 'Zaldi Urdina' antzezlana ikusteko aukera egongo da Basteo Kulturguneko auditorioan. Sarrerak 12 euroko kostua du; gazte ordua, berriz, 3 euro.\nNondik datorren izenburua:\nEuskal Herrian nahikoa da “Zaldi zuria” esatea burura etortzeko heroina eta 1980ko hamarkada. Eta behin buruko errota martxan ipinita, segituan etorriko zaizkigu burura beste hainbat auzi ere: gazteria eta rock musika, askori; hiesa eta heriotza, ez gutxiri; gatazka politikoa eta botereen esku beltza, beste hainbati. Auzia da droga kalean dela, hemen eta orain, bere ertz eta erabilera guztiekin. Eta, tartean, heroina itzuli dela. Hortik izenburu metaforikoa: ZALDI URDINA.\nSaia Goait eta Lamiak, Power Trio Donosti kontzertuak Andoaingo Gaztetxean\nSaia Goait Mutrikun sortutako laukotea da Saia Goait. Talde ezberdinetan jardundako taldekideak (Keike, Kraussk, Karenka) entsegu lokaletan batu ostean, zuzeneko bizi eta zuzenak eskaintzeko prest dator oholtza gainera "Saia Goait" diskoa aurkeztuz. Stoner-rock eta hard-rockaren zurrunbiloan ahots melodiko eta guturalak gailentzen dira. Gainera, Zarata Mondo Sonoro aldizkariak Euskal Herrian 2019an eginiko 10 "debut" diska onenen artean aukeratu ditu, eta Koldo Otamendi Musikazuzenean.com web eta telebista saioko arduradunak 2019ko abesti eta disko gogokoenen zerrendan bertan sartu ditu. Lamiak Donostiatik datorren hirukote indartsua, Gaztain estudiotan grabatutako "Itsuen aroa" estreineko diskoa aurkeztuz. Kontzertuak entzuteko prezioa 6 eurokoa izango da\nSaia Goait eta Lamiak, Power Trio Donosti kontzertuak Andoaingo Gaztetxean Andoaingo Gaztetxea\nSaia Goait Mutrikun sortutako laukotea da Saia Goait. Talde ezberdinetan jardundako taldekideak (Keike, Kraussk, Karenka) entsegu lokaletan batu ostean, zuzeneko bizi eta zuzenak eskaintzeko prest dator oholtza gainera "Saia Goait" diskoa aurkeztuz. Stoner-rock eta hard-rockaren zurrunbiloan ahots melodiko eta guturalak gailentzen dira.\nGainera, Zarata Mondo Sonoro aldizkariak Euskal Herrian 2019an eginiko 10 "debut" diska onenen artean aukeratu ditu, eta Koldo Otamendi Musikazuzenean.com web eta telebista saioko arduradunak 2019ko abesti eta disko gogokoenen zerrendan bertan sartu ditu.\nLamiak Donostiatik datorren hirukote indartsua, Gaztain estudiotan grabatutako "Itsuen aroa" estreineko diskoa aurkeztuz.\nKontzertuak entzuteko prezioa 6 eurokoa izango da


35 urteko espetxe zigorra jarri diote Bradley Manningi | Mundua | Berria\n35 urteko espetxe zigorra jarri diote Bradley Manningi\nEzkutuko 700.000 dokumentu filtratzeagatik eta gobernu informazioa lapurtzeagatik zigortu dute 25 urteko soldadua.\n2013ko abuztuak 21\nBradley Manning AEBetako soldadua 35 urteko espetxe zigorra betetzera kondenatu du auzitegi militar batek, Marylandeko Fort Meade base militarrean (AEB) egin den epaiketa batean. Era berean, armadatik bota dute, desohoreagatik, Wikileaks atariari ezkutuko 700.000 dokumentu filtratu ostean. 90 urteko espetxe zigorra jar ziezaioketen, baina azkenean 35 bete beharko ditu.\nHainbat espioitza lege urratzea, gobernu informazioa lapurtzea eta Iraken izan zuen postuan nagusikeriaz jokatzea leporatu diote. 2010eko maiatzean atxilotu zuten Manning, eta leporatzen zitzaizkion delitu arinenak onartu egin zituen, besteak beste, agiriak filtratzea. Kargurik larrienetik, hau da, etsaia laguntzearenetik absolbitu egin dute —horregatik zigortuko balute, bizi osoko espetxe zigorra jasoko luke—.\nHierarkia militarrean maila apaleko postua izan arren, armadaren eta zerbitzu sekretuen agirietako sarbidea zeukan, besteak beste, AEBetako soldaduek Afganistanen eta Iraken egindako hainbat hilketaren material grafikorakoa. Armadarekiko desilusioz egin zuela azaldu zuen Manningek: "AEBetako atzerri politikaren eta armadaren funtzioari buruzko eztabaida publikoa suspertu nahi nuen".\nAdrian Lamo izeneko hackerrak salatu zuen Manning, AEBetako prentsak jaso duenez, horrek filtrazioaren arduradun zela jakinarazi ostean. Prentsaren arabera, musika CD batekin sartzen zen lanera Manning, eta barruan hori hustu eta dokumentuen kopiekin betetzen zuen, ateratzean musika entzuten ari zelako imintzioa eginez. 23 urte zituen orduan.\nBehiek trenari nola\nHodei Iruretagoiena - Iosu Alberdi - Aitor Biain


ETSAIAK - OIHUKA diskoetxea\n"Amen + 5 kantu zaharrenak"\nBadakit botere orok, erlijiosoak eta politikoak, mantendu nahi gaituela inozo eta beti beldurti, gizajo baten antzera. Arkume txuri eta zintzo. Dardarti. Negarti eta euren esanetara. Hemen daude, ordea, Etsaiak.\nEgiak esateko jaio zen Etsaiak, beste horiek denak izorratzeko, zapaltzaileak makilatzeko eta, noski, izugarrizko zarata ateratzeko. Honekin guztiarekin, Etsaiak taldeak, buruko mina eman nahi die menperatzaileei eta gure etsaiei.\nEz naiz hasiko orain Etsaiak taldearen ibilera musikala poliki-poliki eta zehatz-mehatz adierazten. Kaka esplikatzea bezala izango litzateke.\nDisko hau Etsaiak-en estraineko urratsa izan zen. 1991n argitaratu zen "Amen" izenburua zeukan maketa. Hainbat buelta eman ditu, eta bertan Etsaiak freskoenak aurkitu ditugu. Askatasun taupadez beteriko hard-core zurrunbilotsua. Euskal Herriko rock radikalaren azken oihu luzeak, edota haien segida hartu zuen taldea da Etsaiak. Dena den, urte dezente pasatu dira eta "Amen" maketa berreskuratzea izan da xedea. Bermasterizatu eta ahalik eta txukunen aurkeztu dugu digipack formatuan, maketaren azala eta barruko diseinuak errespetatuz.\nDiskoaren bigarren zatian komenigarri ikusi genuen Etsaiak taldearen kanturik zaharrenak errekuperatzea, eta, horretarako, bost abesti hartu ditugu 2001ean Lekeitioko kiroldegian eginiko Jokinen omenezko kontzertu-diskotik.\nLepoan hartu eta segi aurrera.\nritxi aizpuru (2003ko abenduaren 2a)\nPaulillo (tanborrak), Auo (bertsolaria), Iñigito (bandurria), Jokin (kontrabajua), Txarri (kitxarria).\nJokinen omenezko grabaketan: Mikel, Keu, Nabo (Arrasate), Txarri, Atrofi, Toki, Iñigito, Auo eta Paulillo.\n· . .. AMEN


Txekor masailak saltsan | Bizigiro | Berria\n2019ko ekainak 22 - Ormaiztegi\nBasokada bat Porto.\n1. Lapiko handi bat su bizian berotzen jarri. Jarraian, txekor masailak bertan jarri, eta oliba olio zurrusta bat bota, baita gatz pittin bat ere. Su bizian eduki lau minutuz alde batetik, eta gorritzean bestetik, beste lau minutuz.\n2. Bitartean, ditugun barazkiak (porrua, tipula, azenarioa, eta baratxuri aleak) garbitu, zuritu eta pusketatan moztu. Masailak ondo gorrituta daudenean, barazki guztiak lapikora gehitu, sua moteldu, eta hamabost minutuz erregosi.\n3. Basokada bat Porto gehitu, eta ardo beltza ere bai. Horrekin batera, piper beltz aleak gehitu, eta sua bizitu. Ardoak duen alkohol soberakina guztiz lurruntzeko; gutxi gorabehera hogei bat minutuz irakiten eduki. Lapikoko salda erdira murriztu arte.\n4. Ura gehitu lapikora, txekor masailak erabat estali arte. Ondoren, ordubete inguruz irakiten eduki (masailaren xamurtasunaren arabera, denbora gehixeago edo gutxixeago izan daiteke). Masailak lapikotik erretilu batera atera.\n5. Orain, lapikoan duguna txinoaren laguntzaz pasatu, eta gatzez nola dagoen dastatu. Salda fina gelditu bada, denbora gehixeagoz irakiten mantendu, lodiera pixka bat hartu arte.\n6. Txekor masailak xerratan moztu. Horretarako, komenigarria da hotzak egotea, bestela ezingo baitira ondo moztu. Gero, saltsa dagoen lapikora gehitu, eta irakin azkar bat eman. Prest daukagu, beraz, jaki goxo hau plateretan zerbitzatzeko.


Udalak kultura indartzeko ekimen digitala jarri du abian - Azken berriak - Hondarribia\n“Udaletik dugun ideia da, ahal den neurrian, COVID-19 krisiaren ondorioz erabat utzi behar izan den kultura-agendari berriro ekitea. Udal sare sozialen (facebook eta twitter) eta Udalaren web orriaren bidez, herritarrek kultur eskaintzaz goza dezatela planteatzen dugu, ekitaldiak antolatzeko dauden zailtasunak ikusita” dio Silanesek.\n“Astero honela egituratzea pentsatu dugu. Ostiraletan eduki-bideo bat emango da hainbat diziplinarekin, adibidez musika, antzerkia edo dantza. Larunbatak familia eta haur mailako edukientzat izango lirateke, ipuin-kontalariak adibidez, Udal Liburutegiarekin elkarlanean. Azkenik, igandeak artistentzat, saltoki txikientzat, ostalarientzat edo partekatzeko interesa duten Hondarribiko herritarrentzat izango dira” gehitu du Silanesek.\nOstiralean, hilak 8, hasiko da ekimena, maiatzeko zubian egitekoa zen Gitarra Jaialdiaren zuzendaria den Carles Ponsen kontzertu batekin. Larunbatean Maite Franco ipuin kontalariak Gianni Rodari-ren ‘Inora ez zihoan bidea’ irakurriko du, eta igandean Santa Maria Magdalena arte tailerraren txanda iritsiko da. Denak 18:30ean izango dira.


Jakintza Musika Eskola euskaraz\nHamairu urtetik aurrera\n21-22 Ikasturteko egutegia\nAzken berriak - COVID-19 2020-2021 Ikasturtea\nGure metodologiak urteko edozein unetan hasteko aukera eskeintzen du Galdeiguzu\nMikeleteak, 10 (Antigua auzoan)\nGela birtualan sartu\nTailer hau zuzenduta dago alde batetik, musikarekiko sentsibilitatea eta abestea gustuko duten 5, 6 eta 7 urteko neska-mutilei eta bestetik 8 urterekin instrumentu bat ikasten hasteko asmoa dutenei.\nGarai hau instrumentu bat aukeratzeko,\nhonekin gozatzeko eta musika instrumentala iharduera aberasgarri eta esker onenetariko bat dela ikusteko momentu egokia da.\nHamahiru urtetik aurrera\nAurreko zikloan garatutako lanari jarraipena emango dion epealdi honetan, ikasleak bere instrumentua lantzen jarraituko du bai bakarkako eta baita taldeko instrumentari moduan.Hiru arlo dira landu beharrekoak: KONBOA, BAKARKAKO INSTRUMENTUA eta TALDEKO INSTRUMENTUA. Baina ikaslearen ordu kopuruaren disponibilitatearen arabera azken biak landu, KONBOA aukerako jarduera izanik.\nKurtso hau, musika eta instrumentu bat jotzen ikasi nahi duen edozein pertsona mota eta adinari bideratuta dago, eta baita ere garai batean ikasi eta urte batzuk praktikatu gabe egon ondoren berriro ekin nahi dionari.\nFamilia eta ikasle estimatuak\nLehenik eta behin, gure agurrik amultsuena helarazi nahi dizuegu zalantzazko egun hauetan. Batez ere, eta horixe da gure desiorik zintzoena, zuek eta zuen inguruko pertsonek osasunez ondo egotea.\nBigarrenik, baina ez garrantzi gutxiagokoa, Jakintza Musika Eskola osatzen dugun guztion esker oneko mezua partekatu nahi dugu. Ikasturte berri honen hasieran gurekin izan duzuen konpromisoa eta konfiantza eskertzea. Halaber, eskerrak eman nahi dizkizuegu joan den 19-20 ikasturteko azken hilabete zailetan gure ondoan ahalegin berezia eginez egon zaretelako. Ikasle, guraso, irakasle, langile garen aldetik, benetan aitortzen dugu. Gogo onez gatoz, pertsona apartez inguratuta gaudela jakinda.\nHala ere, gure jarduerara eta "normaltasun berrira" itzultze hori gertatzen ari den unean, ikasleek eta familiek eta eskolako langileek protokolo jakin bat jarraitu behar dute.\n2020-2021 ikasturtearen hasierari begira, eta osasun-egoeraren arabera, beharrezkoa da hezkuntza-jarduera behar beste ezagutzen diren guztiek ahal duten hiru egoeretan garatzeko aukera kontuan hartzea.\nEta Eusko Jaurlaritzako Hezkuntza Sailak COVID-19 jarduera-protokolo orokorrean jasotako jarraibideak betez. CURSO_2020-2021, eta Protokolo Osagarrian, komeni da aski ezagunak diren puntuak azpimarratzea: higienea, distantzia... baina, batez ere, lasaitasuna eta borondate ona.\nMUSIKA TRESNA EROSI BEHARKO DUT?\nIkas prozesuan ezinbestekoa da musika tresna lantzea, horregatik garrantzizkoa da epe motz edo ertain batean instrumentua edukitzea. Dena den, badakigu hau lortzea zer suposatzen duen ikaslearentzat eta zaila dela, honengatik Jakintza Musika E Consultenosskolak, eskolan bertan praktikatzeko aukera ematen dio ikasleari. Beraz, erosteko erabakia beranduago hartu daiteke. Hauek dira Jakintzan praktika daitezkeen instrumentuak: pianoa, gitarra klasika, elektrika eta baxoa, esku soinua, trikitixa, tronpeta, bibolina, violoncelloa eta saxofoia. Zerbitzu hau dohainik eskaintzen da ikasle guztientzat.


Frustrazio eta hutsegiteak, nola aurre egin? – Orekan\nFrustrazio eta hutsegiteak pertsonen bizitzetan normalak dira. Ezinbestekoa da haurrek beraien garapenean zehar, alderdi hauei modu egoki batean aurre egiten ikastea. Hezitzaileak garen neurrian, neska mutilek huts egin duten egoerei eta nahi dutena lortzen ez duten egoerei aurre egiten irakatsi behar diegu.\nBatzuetan, beraientzat mingarriak diren egoerak edo frustrazioak saihesten saiatzen gara, nahi dutena emanez zoriontsuak izateko, gauza txarrak saihesten diegu, baina oker gaude. Zoriontsua den pertsona bat ez da inoiz okertzen ez dena edo beti nahi duena lortzen duena. Pertsona guztiak akatsak egiten ditugu eta ez dugu beti nahi duguna lortzen. Gizakiaren parte da. Pertsona zoriontsu bat da egiten ditun akatsei aurre egiten dakiena, hauetaz ikasten duena eta frustrazioari modu egoki batean aurre egiten dakiena.\nGure umeei frustrazioak ekiditen badizkiegu, ailegatuko da hauei aurre egin beharko dieten eguna eta ezingo dutela aurre egin errekurtso emozionalik izango ez dituztelako.\nAkatsak eta frustrazioak bizitzaren parte bezala ikusi behar ditugu. Beraz, gure erantzukizuna da umeak prestatzea hauei aurre egiteko. Beraien akatsez ikasten irakatsi behar diegu, porrot eta frustrazioei aurre egiten, beraien helburuak lortzera eta hauek lortzeko esfortzua egitera.\nHutsegiteak bizitzeko modua aldatu. Saiatu porrotak zerbait negatibo bezala ez bizitzea, ez da dena edo ezer, baizik eta egin dugunaz eta nola egin dugun ikastea. Zerbait gaizki ateratzen zaienean, saiatu behar gara zerbait negatibo bezala ez ikustea, gertatzen diren gauzak dira eta garrantzitsuena hanka non sartu dugun ikustea da berriro gerta ez dadin. Adibidez, Lucía, idazten ikasten ari da eta pel silaba idatzi nahi du, baina horren ordez, ple idazten du. Negarrez hasten da eta “ez dakit egiten”, “ezin dut” esaten hasten da. Momentu horretan ez gara urduri jarri behar, lagundu diezaioketen esaldiak esan beharko diogu: “ez da ezer gertatzen, ikasten ari zara eta ikasten ari garenean guztiok egiten ditugu akatsak”, “goazen ikustera zertan akats egin duzun, ikusiko duzu nola pentsatzen baduzu konturatzen zaren”, “hurrengoan ez duzu akatsik eginen”..\nFrustrazioa ikaskuntzan bihurtu. Haurrak ikasteko eta sormena erabiltzeko aukera gisa har dezala.\nGauzak bere kabuz egitea eragin. Ez eman dena egina, pentsatzera behartu, nahiz eta hasieran ez jakin zenbait gaua egiten. Utzi gauzak berak bakarrik egitea, pentsatzea, saiatzea eta gaizki egiteko eta porrotari aurre egiteko aukera izatea. Modu honetan, gauzak gaizki egin dezakegula ikasten dugu, baina aldi berean, akatsak konpon dezakegula ere bai. Honekin, umeen ekimen pertsonala eta autonomia bultzatzen ditugu eta gauzak beraien kabuz egiteari beldur izatea ekiditen dugu. Natalia, bere anai-arreba nagusiagoekin joko batera jolasten ari da eta ez du bakarrik jolastu nahi, ez dakiela esaten du eta, beraz, norbait berekin joatea nahi du. Bakarrik jolastera animatu behar diogu, jarraibideak emanez lagundu diezaiokegu, gu gida modura jokatuz, etab. Gehiegizko babesa eta permisibitatea ekidin behar dira.\nIrakatsiozu porrot egoera guztietan positiboa den zerbait egon daitekeela. Hau zaila iruditzen ahal zaigu, baina ezinbestekoa da. Gauzak gaizki ateratzen zaizkigun egoera guztietatik zerbait positiboa atera dezakegu: honetaz ikasteko gaitasuna eta pertsona bezala hazteko aukera. Marcos etxeko lanak egiten ari da eta gauza bat gaizki egin du. Ariketak boligrafoarekin egin ditu eta orain ezin ditu ezabatu, hortaz orria xehatu eta ariketa osoa berriro egin beharko du. Amorruarekin koadernoa lurrera botatzen du eta dena berriz egin behar duela gauzak beti gaizki ateratzen zaizkiolako eta kokoteraino dagoela esaten du. Pazientziarekin, ez kezkatzeko esango diogu, denei noizbait gertatu zaigula, dena garbian egiteko aukera duela eta horrela askoz hobeto geratuko zaiola (azken hau, zerbait positiboa da), “gero, zure lanaz harro sentituko zara” behin egin ondoren, esan beharko diogu: “begira zein ongi geratu zaizun orain”, “ezin hobe dago, Marcos”.\nAmorrua frustrazioaren errefortzu gisa ez errefortzatu. Haurrak frustrazioa sentitzen duenean, amorruarekin erantzuten du. Ez badugu ezer egiten sarraskien aurrean, egoerari aurre egiteko modu egoki eta erraza dela erakusten diogu. Albertok, denda batean ikusi duen jolas berri bat nahi du eta gurasoei eskatzen die; hauek, momentu horretan ezin diotela erosi esaten diote eta bere urtebetetzeari itxaroteko eskatzen diote. Albertok sarraski batekin erantzuten du eta ostikoak ematen eta negarrez hasten da. Ez zenuke jokoa erosi behar. Haurra zoriontsua izateko nahi duen guztia behar duela pentsatzea akats bat da. Ez diogu umearen sarraskiari kasurik egin beharko.\nHaurren eredua izan. Txikiek ikusten dutena ikasi eta imitatu egiten dute. Jokaera eredua gara beraientzat, gure jokatzeko moduak bizitzako egoera desberdinei nola aurre egin laguntzen die. Frustrazio edo porrotak eragin dezaketen egoeren aurrean jarrera positiboa mantendu behar dugu.\nAhaleginean hezi zentzuzko helburuak ezarriz. Neska mutilek ikasi behar dute zenbait gauza lortzeko ahalegintzea ezinbestekoa dela. Modu honetan, esfortzua porrotak ebazteko modua dela ikusiko dute. Ona da umeak ahalegintzea, baina eskatzen diogunaren maila zentzuzkoa izan behar da; gehiegizkoa bada, ez du lortuko eta kontrakoa lortuko dugu, pentsaraziz esfortzuak e duela ezertarako balio. Mario igeri egiten ikasten ari da; laguntzarik gabe egiten saiatzen den lehen egunean beldurtu egiten da eta ez du gehiago saiatu nahi. Animatu behar diogu, poliki-poliki lortuko duela esanez eta helburuak markatuz. Lehenik eta behin, beretik hurbil jarri gaitezke distantzia labur batera eta modu honetan igeri egitera animatu, pixkanaka distantzia hau luzatuz. Lehen saiakeran distantzia luze bat egitea nahi badugu, ez du lortuko eta ahaleginak ez duela ezertarako balio pentsatuko du. Honekin, pertseberantea izaten erakusten diogu. Esfortzua garrantzitsua da, baina poliki-poliki egin behar dira gauzak eta ez lehen oztopo edo porrotean utzi.\nBere akats eta porrotei buruz berekin arrazonatu. Gertatu dena ulertu dezala, gaizki atera dela. Ulertzen badu, lasai sentituko da eta konfiantzan irabaziko du, hurrengoan zer egin beharko duen jakingo duelako..